text:
Mu Rwanda
Indashyikirwa Zashimiwe Ku Munsi Mpuzamahanga Wa Mwalimu
Minisitiri w’Uburezi Dr Valentine Uwamariya yashimiye abalimu bakomeje kuba indashyikirwa mu mwuga wabo, ashimangira ko uburezi ari yo nkingi ikomeye mu iterambere ry’igihugu haba mu rwego rw’ubukungu, imbonezamubano, umuco, politiki n’ibindi.
Kuri uyu wa Kabiri tariki 5 Ukwakira 2021 u Rwanda rwihije Umunsi mpuzamahanga wa mwalimu, ufite insanganyamatsiko igira iti “Abalimu ku isonga mu kubaka uburezi buhamye.
Hahembwe abarimu batanu babaye indashyikirwa ku rwego rw’igihugu, barimo babiri bo mu mashuri ya Leta, babiri bo mu mashuri yigenga n’umwe wo mu ishuri ryigisha imyuga n’ubumenyingiro.
Buri wese yahawe moto yo gukoresha mu buzima bwa buri munsi, hakiyongeraho na mudasobwa zo kubafasha kongera ubumenyi no kunoza imyigishirize yabo.
Minisitiri Dr Uwamariya yavuze ko ibihugu byabashije kugera ku iterambere ryihuse kandi rirambye ari ibyabashije gushyiraho porogaramu z’uburezi nziza, zifite intego n’inshingano byo gukemura ibibazo by’ingutu ibyo bifite.
Kugira ngo ubwo burezi bugerweho, igihugu kigomba kuba gifite abarimu beza, babishoboye kandi bahagije.
Yakomeje ati “Muri iyi myaka ibiri ikurikirana, Leta y’u Rwanda muri rusange na Minisiteri y’Uburezi by’umwihariko yakoze ibishoboka byose kugira ngo igerageze gukemura bimwe mu bibazo byari bibangamiye imyigire myiza, kandi ibikorwa byose ntibigomba kwirengagiza ko inkingi ya mwamba, ikomeye mu burezi, igomba gushingirwaho n’ibindi byose, ari mwalimu.”
Kugira ngo mwalimu ashobore ibyo byose ategerejweho, ngo agomba kunganirwa muri byinshi.
Yijeje ko Leta izakomeza gushyigikira gahunda zose zigamije imibereho myiza ya mwalimu, zaba izatangijwe n’izindi zirimo gutekerezwa.
Ati “Leta izakomeza gushyigikira gahunda ya girinka mwalimu, gahunda yo gutanga mudasobwa kuri buri mwalimu, kubongerera buri mwaka 10% ku mushahara, kubaka amacumbi y’abarimu hafi y’ibigo by’amashuri mu rwego rwo gufasha abalimu badatuye hafi y’ishuri, no gukomeza gutera inkunga koperative Umwalimu Sacco kugira ngo abarimu benshi babashe kubona inguzanyo ku buryo bworoshye.”
Koperative Umwalimu Sacco na yo yahembye abalimu mu byiciro bine, barimo abahawe inguzanyo zikabagirira akamaro ubwabo n’aho batuye.
Mu cyiciro cy’abakoresheje neza serivisi z’imari bahawe harimo abalimu batanu bahize abandi ku rwego rw’Intara n’Umujyi wa Kigali, bahawe moto. Hanahembwe umwalimu wahize abandi muri buri Karere, wahawe mudasobwa.
Umuyobozi Mukuru wa Koperative Umwalimu Sacco, Uwambaje Laurence, yavuze ko bifuje guhemba indashyikirwa mu gukoresha serivisi z’imari hagamijwe gukomeza kuzamura imibereho myiza ya mwalimu.
Yakomeje ati “Ntiwavuga ireme ry’uburezi udahereye ku mibereho myiza ya mwalimu.”
Yavuze ko iyi koperative yakomeje kuzamura ibikorwa byayo no kongera ubushobozi bwo kunganira imishinga y’abalimu, kugira ngo barusheho kwiteza imbere.
Yakomeje ati “Ubu tugeze aho dushobora guha umuntu miliyoni 60 Frw mu gihe mbere tutabashaga kurenza miliyoni eshanu, tujya kuri miliyoni icumi, tugera kuri 35 Frw, ubu uyu munsi dushobora guha abantu miliyoni 60 Frw ndetse turimo guteganya ko dushobora kuzongera zikagera muri miliyoni 100 Frw mu mwaka uza, tumaze kureba uko uyu mwaka uzarangira duhagaze.”
Umwalimu yahembwe nk’indashikirwa mu myuga n’ubumenyingiro, Nsanzamahoro Jean Jacques, yavuze ko ibihembo yahawe bizamufasha kurushaho kunoza umurimo we.
Yavuze ko mudasobwa azajya ayikoresha mu gutegura amasomo, kuko nubwo hari integanyanyisho zigenderwaho mu kwigisha, ari ngombwa no kumenya ibigezweho.
Ati “Ushobora kwigisha umwana ibijyanye n’amapave (pavé), ejo hakaza ikindi kiruta amapave kandi kiri ku isoko ry’umurimo, kandi we uzasohoka azagikoresha. Ubwo rero bituma tujya mu bushakashatstsi tukareba ibigezweho, tukabyigisha abanyeshuli. Moto yo ni ukumfasha kugera mu kazi, ubwo icy’urugendo cyo kirakemutse.”
Hari ibibazo abarimu bagifite
Umwe mu bavuze mu izina ry’urugaga rw’abalimu bigisha mu mashuri yigenga mu Rwanda, yavuze ko hari intambwe zatewe nko kuba abarimu bose basigaye bahabwa imfashanyigisho ku giciro kimwe, mu mashuri ya Leta n’ayigenga.
Gusa ngo icyorezo cya Covid-19 cyasize icyuho gikomeye mu mikorere y’amashuri yigenga, cyane cyane ku bafashe inguzanyo muri Koperative Umwalimu Sacco.
Yakomeje ati “Abarimu bafashe inguzanyo, byageze mu bihe bya Covid-19 ibigo bakoragaho bisubika amasezerano yabo, bituma biba ngombwa ko havugururwa amasezerano y’inguzanyo, bahabwa igihe kirekire cyo kwishyura ariko basabwa kwishyura inyungu ku nguzanyo yakererewe.”
Ni ibintu yavuze ko bibagoye kuko nubwo amashuri yari afunze, nk’abarimu ba leta bo bakomeje guhembwa ku buryo bo nta kibazo bagize.
Yasabye leta ubufasha bwatuma n’abarimu bo mu mashuri yigenga bagira umutuzo, cyane ko Covid-19 yatunguranye.
Yakomeje ati “Turashimira abayobozi b’ibigo byigenga bafashije abarimu babo, tukanagaya abataragize icyo bakora ku buryo hari abarimu bamwe banze gusubira yo bashaka akazi muri Leta, abandi bavuye mu bwarimu bigira mu yindi mirimo.”
Minisitiri Uwamariya yavuze ko bazaganira na Umwalimu Sacco hakarebwa niba hari uburyo bwo kuborohereza bushoboka.
Nsanzamahoro Jean Jacques wavuze mu izina ry’abandi barimu we yavuze ko kuva mu mwaka wa 2019 ku mushahara wa mwalimu hamaze kongerwaho 30%, kuko buri mwaka hajyaho 10%.
Gusa yavuze ko Leta ibishoboye yazamura umushahara kurushaho, kugira ngo imibereho ya mwalimu irusheho kunoga.
Ikindi ni ukurushaho gufasha abalimu kwiyungura ubumenyi, gushyigikira abalimu n’abanyeshuli bahanga ibishya no gushishikariza ababyeyi kurushaho kugira uruhare mu myigire y’abana babo.
Kuri uyu munsi kandi Akarere ka Rulindo kongeye guhembwa ku mwaka wa kabiri wikurikiranya, nk’aka mbere mu gihugu muri serivisi z’uburezi.


c: text/html

text:
-
- Umunyabugeni Samuel yakoze ikibumbano kibutsa abantu gukaraba intoki mu rwego rwo kwirinda Covid-19, bimuhesha igihembo cya 4
Abitabiriye aya marushanwa basabwe kohereza ibihangano byabo ku rubuga rwa YouTube Nyamagabe Art Council, maze tariki 8 Ukwakira 2021 baza kubigaragaza imbonankubone, ndetse batanu ba mbere barabihemberwa.
Igihangano cya mbere cyagenewe igihembo cy'amafaranga ibihumbi 300, icya kabiri kigenerwa ibihumbi 200, icyakurikiyeho ibihumbi 120, ikindi 100 naho icya gatanu ari na cyo cyahagarariweho, kigenerwa ibihumbi 80.
Espérance Nyirasafari w'imyaka 31, ni we wabaye uwa mbere, abikesha imbyino irimo ahavuga ngo “Ejo ni nde waba depite, ejo ni nde waba umuntu ukomeye? Have winyicira ubuzima, namenye ko ejo hanjye ari heza.”
-
- Esperance Nyirasafari wegukanye igihembo cya mbere cy'amafaranga ibihumbi 300
Yishimira igihembo yahawe, yagize ati “Abana nifashisha ngiye kubashakira udukoresho, nanjye ubwanjye nongere nsubire muri studio, nongere nyikore neza. Muri makeya kiriya gihembo bampaye ngiye kugikoresha nivugurura.”
Ibi binavugwa n'abagize itsinda “The Generation” ryabaye irya kabiri, babikesha indirimbo irimo ibango ribuza ba abagabo bakuze bazwi nka ba ‘sugar daddy' guhemukira abana rivuga ngo “Dore ungana na papa wakabaye undera, abo wibarutse bo turangana. Winshukashuka uvuga ko tungana, oya, oh non!”
Abitabiriye aya marushanwa bifuza ko yajya aba kenshi, kuko kuri bo ari uburyo bwo kugira uruhare mu kubaka u Rwanda rwifuzwa.
Nyirasafari ati “Ngiye mbona inzira yo kunyuzamo ubutumwa nk'iyi mbyamfasha kuko mu buzima ndi umwarimu w'urubyiruko. Nanjye mfite ubuhamya bw'ibyo numvise n'ibyo nabonye byakwangiza urubyiruko.”
-
- Abagize itsinda The Generation begukanye igihembo cy'amafaranga ibihumbi 200
Gabriel Irakarama, umukozi w'Akarere ka Nyamagabe ushinzwe urubyiruko, siporo n'umuco, ari na we wateguye aya marushanwa, avuga ko bayateguye kuva mu kwezi kwa Nyakanga, ibiruhuko bigitangira, mu rwego rwo kugira ngo abanyeshuri baje mu biruhuko na bo bazayitabire, ariko no kugira ngo ubutumwa bwateguwe buzabarinde.
Agira ati “Twayateguye kugira ngo turinde urubyiruko ruje mu biruhuko ku bw'ibishuko bahura na byo iyo ruri mu biruhuko. Ni n'uburyo bwo kubazamurira impano bafite.”
Anavuga ko atitabiriwe uko bari babyiteze kuko ngo bari biteze ko hazitabira abagera mu 100, hakitabira 20. Atekereza kandi ko ingamba zo kwirinda Covid-19 ziri mu byabiteye.
Gusa na none, yumva intego y'uko ubutumwa buri muri ibyo bihangano bugera kuri benshi barayigezeho kuko umurongo wa YouTube Nyamagabe Art Council babishyizeho wasuwe n'abatari bake, ku buryo hari n'indirimbo zarebwe inshuro 1200, izindi inshuro 800, gutyo gutyo.
Irakarama anavuga ko ibihangano byashimwe bazafasha ba nyirabyo kubinononsora no kubisakaza, kandi ko amarushanwa y'ubutaha azatangira kare, agatangirira mu bigo by'amashuri aho abayatsinze bazahembwa ibikoresho by‘ishuri, hanyuma akazanakomeza mu biruhuko.
source : https://ift.tt/3iPDNnH

robotstxt: allowed

filter: keep


text:
ABAKURAMBERE N’ABAHANUZI
IGICE CYA 4 - UMUGAMBI WO GUCUNGURWA
Gucumura k’umuntu kwateje abatuye ijuru bose umubabaro mwinshi. Isi Imana yari yaremye yagezweho n’umuvumo w’icyaha kandi ibyaremwe biyituye bigerwaho n’ubuhanya n’urupfu. Byasaga nk’aho abishe amategeko badafite amakiriro. Abamarayika barorereye kuririmba indirimbo zo gusingiza Imana. Mu bikari byo mu ijuru hari umuborogo kubera kurimbuka kuzanywe n’icyaha. AA 33.1
Umwana w’Imana, akaba Umutware w’icyubahiro w’ingabo zo mu ijuru, yagiriye impuhwe abo bantu bari bacumuye. Umutima we wuzuye imbabazi zitarondoreka igihe ishyano ryo kurimbuka kw’isi ryazamukaga rikagera imbere ye. Nyamara, urukundo rw’Imana rwari rwarateguye umugambi wo gucungura umuntu. Umunyacyaha wicaga itegeko ry’Imana yaburaga ubugingo bwe. Mu bari ku isi yose no mu ijuru, umwe gusa ni we wenyine washoboraga kujya mu cyimbo cy’umuntu, akuzuza ibyo itegeko risaba. Nk’uko itegeko ari iriziranenge nk’uko Imana ubwayo izira inenge, umwe gusa ufite ububasha nk’ubw’Imana, niwe washoboraga guhongerera icyo gicumuro. Nta wundi uretse Kristo washoboraga gucungura umuntu akamukura mu muvumo wo kwica amategeko, akongera kumuhuza n’ijuru. Kristo yagombaga kwishyiraho urubanza n’isoni by’icyaha, icyaha cyo guhemukira Imana itagira inenge, cyagombaga gutandukanya Imana n’Umwana wayo. Kristo yagombaga kugera kuri urwo rwego kugira ngo acungure umuntu wari ugiye kuzimira. AA 33.2
Kristo yari imbere ya Se atakambira umunyabyaha, igihe abamarayika bo mu ijuru bari bategerezanyije amatsiko ibigiye kuba bitarondoreka. Uwo mwiherero wamaze igihe kinini ubera mu ibanga — “inama zizana amahoro” (Zakariya 6:13) wari ugamije gucungurwa kw’abana b’abantu bacumuye. Inama y’agakiza yari yarateguwe mbere yo kuremwa kw’isi; kuko Kristo ari “Umwana w’Intama watambwe uhereye ku kuremwa kw’isi” (Ibyahishuwe 13:8); ariko kandi ntibyari byoroshye kugira ngo Umwami w’ijuru n’isi yijishure Umwana we ngo apfire ubwoko bwacumuye. Ariko “kuko Imana yakunze abari mu isi cyane, byatumye itanga umwana wayo w’ikinege, kugira ngo umwizera wese atarimbuka, ahubwo ahabwe ubugingo buhoraho.” Yohana 3:16. Mbega ibanga ryo gucungurwa! Urukundo Imana yakunze abari mu isi kandi bo batarayikunze! Ni nde warondora iby’urwo rukundo “rurenze ubumenyi bwose?” Uko ibihe bihaye ibindi, abamarayika batacumuye bazahora bashaka gusobanukirwa n’ibanga ry’urwo rukundo rutarondoreka, bazatangara kandi bashime Imana. AA 33.3
Imana yigaragarije muri Kristo, “yiyungira muri We n’abari mu isi” 2 Abakorinto 5:19. Umuntu yari yarangijwe cyane n’icyaha ku buryo atashobora ubwe kwiyunga n’ Uwari ufite kamere itagira inenge kandi y’inyambabazi. Ariko Kristo amaze gucungura umuntu mu bubata bwo kwica amategeko, yasendereje imbaraga z’ubumana kugira ngo yiyunge n’umuntu. Nuko rero, kubwo kwihana imbere y’Imana no kwizera Kristo, urubyaro rwa Adamu wacumuye rubashe guhinduka “abana b’Imana” 1 Yohana 3:2. AA 33.4
Umugambi wo gukiza umuntu wagombaga kuzuzwa gusa ari uko habayeho igitambo cy’ijuru uko ryakabaye. Abamarayika ntibishimye ubwo Kristo yabamenyeshaga iby’umugambi w’agakiza, kuko babonaga ko agakiza k’umuntu kagiye gutuma Umugaba wabo Mukuru agerwaho n’ishyano ritavugwa. Ubwo yababwiraga uko azicisha bugufi akaza ku isi, agasiga ijuru rizira ubwandu, n’amahoro, umunezero waryo n’ikuzo ryaho n’imibereho irangwa no kudapfa, maze akaza ku isi yahenebereye, akihanganira kubabazwa, gukorwa n’isoni no gupfa agashinyagurirwa, bari bamuteze amatwi bababaye kandi baguye mu kantu. Yagombaga guhagarara hagati y’umunyabyaha n’igihano cy’icyaha; ariko kandi bake gusa nibo bari kumwakira nk’Umwana w’Imana. Yagombaga gusiga icyubahiro giheranije nk’Umwami w’ijuru, akicisha bugufi nk’umuntu, akimenyereza umubabaro n’ibigeragezo umuntu yagombaga guhangana na byo. Ibi byose byari bikenewe kugira ngo ashobore gutabara abari mu bigeragezo bose. Abaheburayo 2:18. Kandi ubwo yendaga kurangiza umurimo we nk’umwigisha, yagombaga guhanwa mu maboko y’abagome kandi ntatinye ibitutsi n’agashinyaguro biturutse kubo Satani yigaruriye. Yagombaga gupfa urupfu rubi cyane kuruta impfu zose, akamanikwa hagati y’isi n’ijuru nk’umunyabyaha ruharwa. Yagombaga kumara igihe kinini ababazwa biteye ubwoba ku buryo n’abamarayika batari gutinyuka kubireba, ahubwo bagahisha mu maso habo ngo batabibona. Yagombaga kwihanganira intimba yo ku mutima, agahishwa mu maso ha Se, bitewe n’igicumuro, umutwaro w’ibyaha by’abari mu isi bose byajyaga kumugerekwaho. AA 33.5
Abamarayika bikubise ku birenge by’Umugaba wabo bashaka kuba igitambo cy’umuntu. Ariko ubugingo bw’umumarayika ntibwashoboraga kwishyura uwo umwenda; keretse gusa Uwamuremye ni we wari ufite ububasha bwo kumucungura. Ariko kandi abamarayika bagombaga kugira uruhare mu mugambi wo gucungurwa. Kristo yagombaga “gucishwa bugufi akaba hasi y’abamarayika ho hato kubw’umubabaro w’urupfu.” Abaheburayo 2:9. Nk’uko yagombaga gufata kamere y’umuntu, imbaraga ze ntizajyaga kungana n’izabo, ahubwo bagombaga kumukorera, bakamukomeza kandi bakamuhumuriza mu mibabaro ye. Bagombaga kandi kuba imyuka ikorera Imana, “itumwa gukora umurimo wo gufasha abazaragwa agakiza.” Abaheburayo 1:14. Bajyaga kuba abarinzi b’abo Imana yagiriye neza kugira ngo batagerwaho n’imbaraga y’abamarayika b’umubi kandi bakabarinda umwijima Satani yajyaga kubarohamo. AA 34.1
Ubwo abamarayika bajyaga kubona intimba no gukorwa n’isoni by’Umwami wabo, bajyaga kuzurwa n’ishavu no kumva bagushije ishyano maze bakifuza kuba bamuvuvunura mu nzra z’abo bicanyi; ariko nta cyagombaga kubabuza kubona ibyo biba. Wari umugabane w’umugambi wo gucungurwa ko Kristo agomba gusuzugurwa, akagirirwa nabi n’abagome, kandi yari yabyemereye imbere ya bose ubwo yabaga Umucunguzi w’abantu. AA 34.2
Kristo yijeje abamarayika ko urupfu rwe ruzacungura benshi kandi rukarimbura ufite ububasha bw’urupfu. Yajyaga gusubizaho ubwami umuntu yari yaravukijwe no gucumura, kandi abacunguwe bakazaburagwa bakabubanamo n’Umukiza wabo ubuzira herezo. Icyaha n’abanyabyaha byajyaga gukurwaho ubutazongera guhungabanya umutekano mu ijuru cyangwa mu isi. Yingingiye abamarayika kugendera mu bushake bw’Imana, kandi bakishimira ko, binyuze mu rupfu rwe, umuntu wacumuye ashobora kwiyunga n’Imana. AA 34.3
Maze ibyishimo bitavugwa bisaba ijuru. Ikuzo n’uguhirwa kw’isi icunguwe byasumbye intimba n’igitambo cy’Umwami utanga ubugingo. Mu bikari byo mu ijuru hose humvikanye amajwi ya mbere y’indirimho yajyaga kumvikanira ku misozi y’i Betelehemu ngo, “Mu ijuru icyubahiro kibe icy’Irnana, no mu isi amahoro abe mu bo yishimira”Luka 2:14. Hamwe n’umunezero mwishi noneho umeze nk’uzabasaba mu gihe cy’irema rishya, “inyenyeri zo mu ruturutumu zaririmbaga zikiranya, maze abana b’Imana bose bakarangurura ijwi ry’ibyishimo” Yobu 38:7. AA 35.1
Ku muntu, ikimenyetso cya mbere cyo gucungurwa kwe cyatangarijwe mu rubanza rwaciriwe Satani ubwo yari muri Edeni. Igihe Imana yavugaga iti “Nzashyira urwango hagati yawe n’uyu mugore, no hagati y’urubyaro rwawe n’urwe: ruzakujanjagura umutwe na we uzarukomeretsa agatsintsino” Itangriro 3:15. Uru rubanza rwari rusomewe ababyeyi bacu ba mbere, ryari isezerano kuri bo. Nk’uko byari byavuzwe mbere ko hazabaho intambara hagati y’umuntu na Satani, byahamyaga ko ku iherezo imbaraga y’umwanzi ikomeye izashiraho. Adamu na Eva bahagaze nk’abagizi ba nabi imbere y’Umucamanza ukiranuka, bategereje uko urubanza rwo gucumura rucibwa; ariko batarumva uko bazagira imibereho y’umuruho n’agahinda cyangwa ngo bumve itegeko nshinga rivuga ko bagomba gusubira mu mukungugu, bategeye amatwi amagambo yashoboraga kubaha ibyiringiro. Nyamara nubwo bagombaga guhura n’ingaruka z’umuvumo wabo ukomeye, bashoboraga kurangamira ukunesha guheruka. AA 35.2
Igihe Satani yabwirwaga ko hazabaho urwango hagati ye n’umugore, no hagati y’urubyaro rwe n’urubyaro rw’umugore, yamenye ko umurimo we wo gutsemba ikiremwamuntu uzakomwa mu nkokora; ko hari uburyo umuntu azabashishwa kwiganzura imbaraga ye. Na none kandi ubwo inama y’agakiza yari yujujwe, Satani n’abamarayika be banejejwe n’uko bacumuje umuntu, byatuma n’Umwana w’Imana amanuka ku ntebe ye y’icyubahiro. Yahamije ko imigambi ye yo koreka isi yujujwe, kandi ko igihe Kristo azaba yambaye kamere muntu, azaba atsinzwe, maze gucungurwa k’umuntu kukaburizwamo. AA 35.3
Abamarayika bo mu ijuru bahishuriye neza ababyeyi bacu ba mbere umugambi w’agakiza kabo. Adamu n’umugore we bahamirijwe ko hatitawe ku cyaha cyabo gikomeye, ntibagombaga kurekerwa mu maboko ya Satani. Umwana w’Imana yari yemeye kubabera igitambo, atanga ubugingo bwe kubera ibyaha byaho. Bagombaga guhabwa igihe cy’imbabazi, kandi binyuze mu kwihana no kwizera Kristo, bakazongera kuba abana b’lmana. AA 35.4
Igitambo Adamu na Eva basabwaga gutamba kubwo igucumuro cyabo cyabahishuriye ko amategeko y’Imana arangwa n’imico izira inenge; kandi barabibonye, nubwo bwari ubwa mbere babona ububi bw’icyaha n’ingaruka zacyo. Bagize inkomanga n’intimba ku mutima, maze bingingira ko igihano kingana gutyo kitagera k’uwabakunze urukundo bakesha umunezero wose; ko ahubwo kigerekwa kuri bo no ku rubyaro rwabo. AA 35.5
Babwiwe ko niba amategeko y’Uhoraho ari urufatiro rw’ubutegetsi bw’Imana mu ijuru no mu isi, nta n’ubwo ubugingo bw’umumarayika bushobora kwemerwa nk’igitambo cyo kugomera itegeko. Nta na rimwe mu mategeko ryagombaga gukurwaho cyangwa ngo rihinduke kugira ngo rishyigikire imyitwarire y’umuntu wacumuye; ariko Umwana w’Imana, we waremye umuntu, yashobora kumubera igitambo. Nk’uko igicumuro cya Adamu cyazanye umubabaro n’urupfu, niko n’igitambo cya Kristo cyazanye ubugingo no kudapfa. AA 35.6
Umuntu si we wenyine washyizwe mu buhanya bw’icyaha, ahubwo n’isi ubwayo yagezweho n’ingaruka z’icyaha; bityo rero na yo ikaba ikeneye kuzahurwa n’umugambi wo gucungurwa. Mu kuremwa kwe, Adamu yahawe gutegeka isi yose. Ariko ubwo yirohaga mu bishuko, yishyize mu bubata bwa Satani. “Erega umuntu aba mu buja bw’ikintu cyose cyamuganje” 2 Petero 2:19, B.I.I. Umuntu amaze kuba imbohe ya Satani, ubutware yari afite bwafashwe n’uwamwigaruriye. Isi yari yahawe gutegeka iherako iba iya Satani. Nuko Satani ahinduka “imana y’iyi si” 2 Abakorinto 4:4. Ariko Kristo, kubwo igitambo cye yishyuye igihano cy’icyaha, kitajyaga gucungura umuntu gusa ahubwo n’isi yari yaroretswe no gucumura kw’Adamu ngo isubizwe uko yahoze imeze mbere. Ibintu byose byari byarazimiye kubera Adamu wa mbere bizongera kuboneka kubera Adamu wa kabiri, nk’uko umuhanuzi avuga ati, “Siyoni we, uri umunara ntamenwa, ni wowe mpagararaho kugira ngo ndinde umukumbi wanjye, ubutware wahoranye buzakugarukira, ube umurwa w’umwami.” Mika 4.8. Intumwa Pawulo na we yavuze kuby’umusogongero w’umunani tuzahabwa Abefeso 1:14. Imana yaremeye isi kuba icumbi ry’ibiremwa bitagira inenge. Uhoraho ni we “wahanze isi, arayishimangira, ntiyayiremeye kuba ikidaturwa, ahubwo yayiremeye guturwa n’abantu” Yesaya 45:18. Uwo mugambi uzasohozwa igihe isi izaba imaze guhindurwa nshya n’imbaraga y’Imana, kandi itarangwamo icyaha n’umubabaro, kandi izahinduka icumbi rihoraho ry’abacunguwe. “Intungane zizaragwa igihugu, zizakibamo ubuziraherezo. Kandi nta muvumo uzongera kubaho ukundi: ahubwo intebe ya cyami y’Imana n’iy’Umwana w’Intama izaba iri mu murwa, kandi abagaragu bayo bazayikorera.” Zaburi 37:29; Ibyahishuwe 22:3. AA 36.1
Adamu ataracumura, yanezezwaga no kugirana umushyikirano n’Umuremyi we; ariko icyaha cyatandukanyije umuntu n’Imana, kandi Kristo wenyine nk’Umuhuza wacu n’Imana, ni we wasiba uwo mworera maze isi ikagerwaho n’agakiza gakomotse mu ijuru. Umuntu ntiyari agifite uburyo bwo kwegera Umuremyi we, ariko Imana yavuganiye na we ibinyujije muri Kristo n’abamarayika. AA 36.2
Nuko rero Adamu yahishuriwe ibintu by’ingenzi bizaranga amateka y’ikiremwamuntu, uhereye igihe yacirwaga urubanza n’ijuru muri Edeni, mu gihe cy’Umwuzure, ugakomeza kugeza ku kuza kwa mbere k’Umwana w’Imana. Yeretswe ko n’ubwo igitambo cya Kristo gihagije gucungura isi yose, benshi bazahitamo imibereho y’ibyaha aho guhitamo imibereho yo kwihana no kumvira. Ubugizi bwa nabi buziyongera uko ibihe bizajya bihita, umuvumo w’icyaha uzakomeza kuba ku bantu, ku nyamaswa no ku isi. Iminsi yo kurama k’umuntu izatuba bitewe n’icyaha cye; azajya agenda yonda kandi ububasha bwe no kwihangana, ibya mwuka, n’iby’ubwenge bizasubira inyuma kugeza ubwo isi izuzuramo ubuhanya bukabije. Bitewe n’umururumba n’irari, abantu ntibazashobora kwishimira ukuri guhebuje dukesha ukuri kw’umugambi w’agakiza. Nanone kandi, Kristo, mu kuri k’umugambi watumye amanuka mu ijuru, azakomeza kwireherezaho abantu, kandi akomeze kubararikira guhisha intege nke n’ububi bwabo muri We. Ku bamusanga bose bizeye, azabaha ibyo bakeneye. Kandi hari bake bazagundira ijambo ry’Imana kandi ni bo bazasangwa batanduye. AA 36.3
Ibitambo byashyizweho n’Imana kugira ngo bijye bihora byibutsa umuntu kandi bitume yicuza icyaha no guhamya ko yizeye Umucunguzi twasezeraniwe. Byari bigendereye kwereka abantu bacumuye ukuri kudashidikanywa ko icyaha cyateye urupfu. Ariko Adamu we, igitambo cye cya mbere cyaramushenguye cyane kuko ukuboko kwe kwagombaga gukuraho ubugingo, kandi butangwa n’Imana gusa. Bwari ubwa mbere abona urupfu, yamenye ko iyo yumvira Imana nta rupfu rw’umuntu cyangwa inyamaswa rwajyaga kubaho. Igihe yasogotaga icyaremwe kitagira icyaha, yahinze umushyitsi atekereje ko icyaha cye cyagombaga kumena amaraso y’Umwana w’Intama w’Imana utagira inenge. Ibyo byamweretse neza gukomera kw’icyaha cye, icyaha kitajyaga gukurwaho n’ikindi kintu icyo ari cyo cyose ureste urupfu rw’Umwana w’Imana ikunda cyane. Yatangajwe n’ineza itarondoreka yajyaga kuba inshungu y’icyaha cye. Inyenyeri y’ibyiringiro yamuritse ahazaza hijimye maze itamurura uwo mwijima w’ubwihebe. AA 37.1
Ariko umugambi wo gucungura umuntu wari ufite na none intego rusange kandi yimbitse kurenza agakiza k’umuntu. Ntabwo icyo ari cyo cyonyine cyari cyazanye Kristo kuri iyi si; nta n’ubwo kwari ukugira ngo yereke abatuye isi uko bagomba kubaha amategeko; ahubwo kwari uguhamiriza isi imico mbonera y’Imana. Nk’ingaruka y’icyo gitambo gihebuje — cyagombaga kugira impinduka no ku byaremwe byo ku yandi masi, ndetse no ku muntu — Umukiza yitegereje ibyari bimuri imbere atarabambwa maze aravuga ati, “Ubu igihe cyo gucira ab’isi urubanza kirageze, ubu umutware w’iyi si abaye igicibwa. Nanjye ninshyirwa hejuru y’isi nzikururiraho abantu bose” Yohana 12:31, 32. AA 37.2
Igikorwa cya Kristo cyo gupfira umuntu ngo abone agakiza nticyari gutuma umuntu ashyikirana n’ijuru gusa, ahubwo cyari no kuba igihamya imbere y’ibyaremwe byose gitsindishiriza Imana n’Umwana wayo ku kwigomeka kwa Satani. Icyo gikorwa kandi cyajyaga guha agaciro gahoraho amategeko y’Imana kandi kigashyira ahagaragara kamere n’ingaruka z’icyaha. AA 37.3
Ku ikubitiro, intambara ikomeye yabaye iyo kurwanya amategeko y’Imana. Satani yari yashatse kwerekana ko Imana ibera, ko amategeko yayo adatunganye, kandi ko kugira ngo isi n’ijuru bibe byiza aya mategeko agombaga guhinduka. Ubwo yibasiraga amategeko, yari agamije guhirika ubutegetsi bw’Uwayashyizeho. Muri iyo ntambara, byari ngombwa kwerekana niba amategeko y’ijuru afite ubusembwa kandi akaba ashobora guhindurwa, cyangwa ko ari inziramakemwa kandi adahinduka. AA 37.4
Igihe Satani yacibwaga mu ijuru, yahise yiyemeza kugira isi ubwami bwe. Igihe yageragezaga Adamu na Eva akabanesha, yibwiye ko iyi si ayigaruriye, “kuko,” yavuze ati, ‘ni jye bahisemo ngo mbategeke.” Yahamije ko bitajyaga gushoboka ko umunyabyaha yababarirwa; kubw’ibyo akaba yari afite uburenganzira busesuye bwo gutegeka umuntu wacumuye, n’isi ikaba iye. Ariko Imana yatanze Umwana wayo ikunda — umwe na Yo — kugira ngo yikorere igihano cy’icyaha, maze bongere babe abantu bayo kandi basubizwe mu rugo rwabo rwa Edeni. Kristo yiyemeje gucungura umuntu no kuvuvunura isi mu nzara za Satani. Intambara ikomeye yatangiriye mu ijuru igomba no kurangirira muri iyi si, ari yo Satani yavugaga ko yabaye iye. AA 37.5
Byatangaje abari mu ijuru no mu isi kubona ko Yesu yicishije bugufi kugira ngo akize umuntu wari wacumuye. Wa wundi wagengaga ibintu byose, akabeshaho buri bwoko bwose bw’icyaremwe cyo mu isanzure ryose, Umwe wagiye arema buri nyenyeri na buri mubumbe w’andi masi, - kuba yaremeye guhara ikuzo rye, agafata kamere y’umuntu, ibyo byari ibanga rikomeye ku bantu batacumuye bo ku yandi masi bagombaga gusobanukirwa. Ubwo Yesu Kristo yazaga ku isi afite ishusho y’umuntu, abantu bose bari bafite amatsiko yo kumukurikira, ubwo yagendaga intambwe ku ntambwe, mu nzira iruhije y’amaraso, kuva mu kiraro cy’inka ukagera i Karuvari. Abo mu ijuru babonye gutukwa no gukobwa Yesu yagiriwe, bamenya ko ibyo ari ibikangisho bya Satani. Bakomeje kwitegereza uko guhangana kurimo kugenda; Satani yakomezaga guteza umwijima, agahinda n’imibabaro mu bantu, ariko Kristo akabirwanya. Bitegereje urugamba rwari hagati y’umucyo n’umwijima uko rwarushagaho gukaza umurego. Maze ubwo Yesu yarangururaga ku musaraba avuga ati, “Birarangiye!” (Yohana 19:30), ijwi ryo kunesha ryumvikanye mu masi yose ndetse no mu ijuru ubwaho. Icyo gihe urugamba rwari rurangiye, kandi Yesu yari anesheje. Urupfu rwe rwashubije ikibazo cyabazaga niba Data n’Umwana bakunda umuntu cyane byatuma Yesu yakwiyanga kandi akagira umutima wo kwitanga. Satani yari yarashyize ku mugaragaro ingeso nyakuri ze nk’ umunyabinyoma kandi w’umwicanyi. Byagaragaye ko umwuka yakoreshaga ategeka abana b’abantu bari munsi y’ubutware bwe, ari na wo yari gukoresha iyo aza kwemererwa gutegeka abatuye mu ijuru. Mu ijuru no mu isi yose bungikanyije amajwi hamwe basingiza ubuyobozi bw’Imana. AA 38.1
Niba amategeko yarashoboraga guhinduka, umuntu yari gukizwa hatabayeho igitambo cya Kristo; ariko kuba byarabaye ngombwa ko Krtisto atanga ubugingo bwe kubera umuntu wacumuye, ibyo bihamya neza ko itegeko ry’Imana ritazihanganira umunyabyaha urigomera. Bikaba byerekana ko ibihembo by’ibyaha ari urupfu. Igihe Kristo yapfaga, kurimbuka kwa Satani kwabaye impamo. Ariko niba amategeko yarakuweho ku musaraba, nk’uko benshi bavuga, noneho Umwana w’Imana yakundaga cyane yihanganiye agahinda n’urupfu gusa kugira ngo rwose ahe Satani ibyo yifuzaga; noneho rero, umutware w’ikibi yari kuba atsinze, kandi ibyo yaregaga Imana byari kuba bifite ishingiro. Kuba Kristo yarahanwe mu cyimbo cy’abanyabyaha, icyo ni igihamya gikomeye cyane gihamiriza ibyaremwe byose ko amategeko adahinduka; kandi ko Imana ikiranuka, igira imbabazi, kandi itikunda; kandi ko ubutabera n’imbabazi bitagira akagero bikorera hamwe mu buyobozi bwayo. AA 38.2


text:
Hari ubufatanye bw’u Rwanda n’abarukolonije mu gushyira ahagaragara inyandiko z’amateka
Yanditswe na MUGISHA BENIGNE
Impuguke z’Abadage n’Ababiligi ku bijyanye n’ishyinguranyandiko muri ibyo bihugu byahoze bikoloniza u Rwanda ziratangaza ko hatangiye ubufatanye n’imikoranire n’ Abanyarwanda mu gushyira ahagaragara amateka y’ubukoloni mu Rwanda.
Uwe Jung, impuguke ku ishyinguranyandiko mu Budage atangaza ko hari ubufatanye bw’iki gihugu n’u Rwanda mu gushyira ahagaragara ingandiko zikubiyemo amateka y’ubukoloni bw’Abadage mu Rwanda.
Ati “Hari umushinga dufatanyamo n’abanyamateka b’Abanyarwanda wo guhuriza hamwe amakuru y’igihe cy’ubukoloni bw’Abadage mu Rwanda tukavanamo inyandiko imwe izafasha Abanyarwanda ndetse natwe tukayigira mu bubiko bwacu bw’inyandiko.”
Yavuze ko mu mwaka wa 1871 ari bwo hagiyeho ubwami bw’Abadage, nyuma ngo inama y’i Berlin iza guha iki gihugu ibihugu bigera kuri 20 by’Afurika ngo kibikolonize.
Ati “Hari amafoto arenga 1500 ari mu bubiko bw’inyandiko bwacu, muri yo agera kuri 80 yamaze gushyirwa mu buryo bw’ikoranabuhanga kandi iki gikorwa kirakomeje.”
Ku kifuzo cy’Abanyarwanda ko inyandiko z’amateka y’u Rwanda zashyizwe mu rurimi rw’ikidage zahindurwa zigashyirwa mu rurimi rw’Ikinyarwanda, Uwe yavuze ko izo nyandiko zabashije gushyirwa mu ndimi z’icyongereza n’igifaransa ariko ko kuzishyira mu Kinyarwanda bitakoroha kuko ari nyinshi.
Avuga ko ku bufatanye bw’Abanyarwanda n’Abadage, habayeho inama zo guhererekanya ubushakashatsi n’amateka.
Ariko kandi iyi mpuguke yo mu Budage ivuga ko hari inyandiko zikubiyemo amateka y’u Rwanda mu gihe cy’ubukoloni bw’Abadage zabuze kuko zahiye mu gihe k’intambara ya kabiri y’Isi.
Ku bijyanye no kugarura ibitabo n’inyandiko zikubiyemo amateka y’u Rwanda zajyanywe n’Abadage, avuga ko bitakoroha ko ahubwo zashyirwa kuri interineti abantu bakabasha kujya bazisura.
Guido Gruseels, umuyobozi mukuru w’ishyinguranyandiko mu gihugu cy’u Bubiligi na we agaragaza ubufatanye bw’iki gihugu n’u Rwanda mu guteza imbere inzu ndangamurage n’inyandiko zikubiyemo amateka y’ubukoloni bw’Ababiligi mu Rwanda.
Yavuze ko hari inyandiko Ababiligi bajyanye nk’abakolini b’u Rwanda ko ariko hari n’ibindi banditse bafatanyije n’Abanyarwanda.
Yagaragarije abari bitabiriye inama ko u Bubiligi bwifuza ko ibintu bihinduka, iki gihugu ntigikomeze kureberwa mu isura y’ubukoloni ahubwo kigaragare mu ishusho y’abafatanyabikorwa b’u Rwanda.
Yagize ati “ Bimwe twifuza gufatanyamo n’Abanyarwanda cyangwa twafatanyije nabo harimo ibijyanye no gusakaza ubumenyi ku bijyanye n’ishyinguranyandiko na serivisi z’inkoranyabitabo, kongerera ubushobozi abakora muri izo serivisi, mu by’ubuhinzi, umuziki no kubongerera ubushobozi mu buryo bw’amahugurwa.”
Uyu mugabo ushinzwe inzu z’ishyinguranyandiko mu gihugu cy’u Bubiligi yongeraho kandi ko habayeho ubufatanye bw’igihugu ke n’u Rwanda mu kuvugurura no kubaka inzu ndangamurage y’Akarere ka Huye, imwe mu nzu ndangamurage nziza muri Afrika.
Mu bundi bufatanye ngo harimo gutegura inkoranyamagambo y’ikinyarwanda n’iy’igifaransa n’ikinyarwanda ku bufatanye bwabo n’Abanyarwanda.
Guido kandi yagaragaje ko mu nzu z’ishyinguranyandiko z’iwabo harimo ibihangano by’amabuye y’agaciro agaragara mu Rwanda ndetse n’ubutaka.
Na we nta bwo agaragaza neza uburyo izo nyandiko n’ibyo bikoresho gakondo by’Abanyarwanda byagarurwa mu Rwanda, ariko asanga bishobora gushyirwa mu buryo bw’ikoranabuhanga bikajya bireberwa kuri interineti no ku mbuga nkoranyambaga.
Dr Vuningoma James, Umuyobozi Mukuru wa RALC yatanze ikifuzo ko ibihugu byakolonije u Rwanda byategura inama nyunguranabitekerezo ku mateka y’u Rwanda no ku ishyinguranyandiko bigatumiramo abanyamateka b’Abanyarwanda kugira ngo baganire hamwe ku bijyanye n’amateka y’iki gihugu cyakolonijwe na bo, bityo bagaragaze neza amateka y’ubukoloni mu Rwanda.


text:
Imana ishoboye gukora ibintu byose, ishobora kumva amasengesho no kutwongerera imbaraga mu bugingo mugihe tuyitakiye, ariko hari ibintu Imana itakora atari uko itabishobora ahubwo kuko ari Imana kandi kamere yayo ntishobora gukora icyaha.
Ni muri urwo rwego tugiye kurebera hamwe bike mu bintu Imana idakora kubera umurava wayo uhoraho iteka.
1. Imana ntijya itsindwa
Mbere nshyira umutwe ku musego nijoro, nitekerezaho mu miterere yanjye ngasanga natsinzwe na byinshi mu bumuntu bwanjye. Kndi ibyo bibaho kuri buri wese muri twe, ariko Imana yo ntijya icumura. Gukiranuka kwayo niko kuyigira Imana. Kubera ko idacumura, bituma ihorana impuhwe bityo ikatubabarira mugihe ducumuye.
Kuko tudafite umutambyi mukuru wo kudutambira mu gihe tugize intege nke, ariko hari uwageragejwe nkatwe kandi nta cyaha yari afite (Abaheburayo 4:15)
2. Imana ntabwo itinya
“Umuntu wese udakunda ntazi Imana, kuko Imana ari urukundo” (1Yohana 4: 8).
Turi mu bihe bigoye aho ubwoba buri hose. Ubwoba bwiganje cyane mu mitima y’abizera cyane. Mubyukuri hariho ibintu byinshi bigoye bidukikije. Bisa nk’aho muri iyi minsi ubwoba no guhangayika biriho kuruta uko byahoze. Ariko Imana ntitinya.
Mu cyimbo cyo gutinya, Imana ni amahoro, Mu cyimbo cyo gutinya ni uburuhukiro, Mu cyimbo cyo gutinya, ni ibyiringiro, Mu cyimbo cyo gutinya Imana ni ibyiringiro, Mu cyimbo cyo gutinya Imana ni urukundo. Nta mpamvu yo kuba mu bwoba kuko Imana yatsinze ubwoba.
3. Imana ntijya ireka abana bayo
"Mukomere mushikame ntimubatinye, ntimubakukire imitima kuko Imana yawe ubwayo izakujya imbere, ntizagusiga ntizaguhana" (Gutegeka kwa Kabiri 31:6)
Imana ntizagusiga na rimwe mu buzima. Igendana n’abana bayo kandi irabakunda. Niba uri muri Kristo , Ufite isezerano ryo kubana nawe umunsi ku wundi kandi ntazigera agusiga habe n’umunsi umwe.
4. Imana ntijya yumva nabi
Kandi byose ariwe bikomokaho akabibeshaho, akaba ari nawe tubikesha! Icyubahiro kibe icye iteka ryose Amen!(Romans 11:36).
Wigeze wumva umeze nk’umuntu utumva neza ibyo wakoze cyangwa wavuze? Imana ntishobora kumva nabi. Izi ibitekerezo byimbitse n’intego z’umutima wawe. Izi intego zawe ndetse n’ibyifuzo byawe.
Imana ntijya igoreka amagambo yawe kuko isanzwe ibizi. Imana ihora yumva kandi buri gihe izi inkuru yose y’ubuzima bwawe. Ibi bimpa amahoro meza iyo numva nta muntu umeze nk’Imana. Imana irabikora.
Ariko Uwiteka abwira Samweli ati: ’Nturebe uburanga bwe cyangwa cyangwa uburebure bwe, kuko namwanze. Kuberako Uwiteka atareba nkuko umuntu abibona: umuntu areba inyuma, ariko Uwiteka areba kumutima ’”(1 Samweli 16: 7).
5. Imana ntabwo ikora amakosa
Imana buri gihe ikora neza ntishobora gukora amakosa, Imana ifata ibyo twangije ahubwo ikabihinduramo ibyiza. Ikindi kandi ntitegereza kukubona waguye mu makosa, ahubwo yifuza kukuburira mbere y’igihe.
"Kandi tuzi neza ko ku bakunda Imana byose bifatanyiriza hamwe kutuzanira ibyiza" (Abaroma 8:288)
Yesu ni Umwami wanjye n’Umushumba wanjye ni incuti yanjye akaba na Data. Kandi ndashima cyane ko uko byagenda kose, imbabazi ze zihora ziyongera kandi amasezerano ye ahora ari ukuri. Reka tumushimire uburyo atazadutenguha cyangwa ngo atuyobye.
Source: crosswalk.com
[email protected]


text:
Sapphire Ministries yatangijwe n'urubyiruko rwo muri AEBR - Mwurire mu Ntara y'Iburasirazuba rwigaga mu mashuri yisumbuye, igakomeza kwaguka hakinjiramo n'abandi basengera mu ma Paruwasi atandukanye y'iri torero, kuri ubu yashyize hanze indirimbo nshya bise 'Umukwe araje' yasohokanye n'amashusho yayo.
Sapphire Ministries ni itsinda ry’abaririmbyi b’indirimbo zihimbaza Imana ryatangiye gukora uyu murimo w’Imana mu mwaka wa 2003 aho urubyiruko rwo mu itorero rya AEBR-Mwulire mu karere ka Rwamagana, rwigaga muri mu mashuri yisumbuye/Secondaire rwishyize hamwe rushinga korari rwise “Inshuti za Yesu” benshi bakunze kwita korali y'abanyeshuri, ariko nyuma yaje guhindura izina ikitwa Sapphire Ministries.
Nk'uko InyaRwanda.com yabitangarijwe na Habimana Jean de Dieu umuhuzabikorwa wa Sapphire Ministries (Coordinator), mu gihe iyi korali yatangiraga gukora umurimo w’Imana yari igizwe n’abaririmbyi bagera kuri 15, ariko nyuma y'aho yagiye yakira n’urundi rubyiruko rwari mu itorero buri uko rwabaga rugeze mu mashuri yisumbuye. Kuva yashingwa kugeza n’ubu ifite intego nyamukuru yo “kwamamaza ubutumwa bwiza bwa Yesu Kristo.”
Kugira ngo iri tsinda rigere ku ntego yaryo ryatangiye kujya rikora ibikorwa bitandukanye rikabinyuza mu; Gushyira ubutumwa mu bihangano by’indirimbo, Gutegura ibitaramo by’ivugabutumwa, Ikinamico, gufasha abatishoboye, gutanga ubutumwa k’ubumwe n’ubwiyunge, Gukora ubukangurambaga bwo kwirinda ikibi mu rubyiruko nko (kurwanya ikoreshwa ry’ibiyobyabwenge n’ibindi…).
Sapphire Ministries yashyize hanze indirimbo nshya Umukwe araje
Nyuma yo kwaguka kw’abari bagize iri tsinda, ni nako ibikorwa byagutse kuko n’ubushobozi bwiyongereye bituma abagize iri tsinda bakwirakwira hirya no hino mu duce dutandukanye tw’igihugu ariko ntibyababuza gukomeza ibikorwa, uyu munsi ryiganjemo abagabo n’abagore ndetse n’urubyiruko. Iri tsinda rifite umuzingo/Album w’indirimbo 10 zihimbaza Imana, harimo 2 zikoze mu buryo bw’amashusho arizo; “Umukwe Araje ndetse na Ishyanga”.
Kuri ubu bashyize hanze indirimbo bise 'Umukwe araje' yahimbwe ubwo iyi korali yiteguraga igiterane cy’umwaka. Ni indirimbo yanditswe na Jacqueline Iradukunda, amajwi yayo atunganywa na Prosper Pro, amashusho yayo ayoborwa na Nate Peter naho uwayatuganyije ni Producer HerveGraph. Umuhuzabikorwa w'umushinga w'iyi ndirimbo ni Engineer Jado. Muri iyi ndirimbo 'Umukwe araje', uru rubyiruko ruririmbamo ko umugeni akwiriye kwirimbishya agashyiramo umwete kuko umukwe aje, kandi akaba azanye n'ingororano.
REBA HANO INDIRIMBO NSHYA 'UMUKWE ARAJE' YA SAPPHIRE MINISTRIES


text:
Niba uri umukobwa cyangwa umudamu, ukaba ubabara igihe uri gukora imibonano mpuzabitsina, hari uko wakwitwara ntuzongere kubabara.
Biragoye cyane kubasha kumenya uko imibonano mpuzabitsina yagenze neza kandi irimo ibyishimo imera, keretse ku wigeze kuyikora akaryoherwa; ibi ntawakwirwa abishidikanyaho.
Hari abakobwa n’abagore bamwe bababara cyane iyo bakora imibonano mpuzabitsina, ku buryo kuri bo kuyikora aba ari nko kwiyahura cyangwa kwigirizaho.
Mbere y’uko twinjira kuri iyi ngingo, reka tubanze turebe imiterere y’igitsina gore kugira ngo tuze kubasha kureba uko ubu buribwe bwakwirindwa.
Kugira ngo ibi ubimenye neza, fata indorerwamo uyishyire ahagana hasi, hanyuma ubeyureho (wigizeyo) imishino y’igitsina cyawe, uzabona uko imwe n’imwe mu myanya ndangagitsina y’imbere yawe iteye.
Hejuru gato hari rugongo, igizwe n’akugara k’uruhu gato kabyimbye. Hari igihe kaba katagaragara na mba cyangwa kakaba kagaragara igice kubera indi myanya igatwikiriye.
Ukomeje kubeyura, imbere hari imigoma (labia minora), itwikiriye akobo gasohokeramo inkari. Munsi ya kano kobo hari akenge (akobo) k’inda ibyara (vagina)
Akenge k’inda ibyara (vagina) hari igihe kaba gatwikiweho gato n’akugara k’umubiri gato bita urutezo (Hymen). Urutezo ni akugara kenshi kaba karemwe nk’igice cy’ukwezi, gatwikiriye igice cyo hasi cy’ubwinjiriro bw’inda ibyara. Akenshi aka kugara kavaho iyo umukobwa akoze imibonano mpuzabitsina ye ya mbere.
Kubera ukuntu aka kugara kaba koroshye, iyo umukobwa akoze imibonano mpuzabitsina isanzwe kandi yateguwe, bituma agira uburyaryate ariko butagera ku kigero cyo kuba yakumva ababara cyane ndetse rimwe na rimwe kuri iyi mibonano ya mbere umukobwa ashobora kuva uturaso tutari twinshi gusa hari n’igihe utu turaso tutava.
Ubusanzwe igitsina cy’umugore kigaragiwe n’inyama zisa nk’izikubakubye (collapsed musles), umuntu yagereranya nk’igipampara cyavuyemo umuti wo koza amenyo(toothpaste). Ariko iyo umukobwa cyangwa umudamu yashyutswe, izi nyama zirarekura igitsina cye kikaba kinini (kikabyimba). Uko igitsina cy’umugabo cyaba kingana kose ntibyakibuza kwinjira mu cy’umugore.
Igitsina cy’umugore kandi gifite ubushobozi bwo gukweduka; umutwe w’umwana ugacamo mu gihe umugore ari kubyara. Ni yo mpamvu igihe cyose abakundana babiri (couple) bumva ko ikibazo cy’ingano by’ibitsina byabo ari cyo gituma umwe ababara mu gihe cy’imibonano mpuzabitsina, ntibiba ari byo.
Impamvu z’uburibwe ahubwo zareberwa ahandi. Niba umukobwa atinya gukora imibonano mpuzabitsina cyangwa bikaba ngombwa ko mugenzi we w’umuhungu yinjiza ahata igitsina cye mu gihe cy’imibonano mpuzabitsina, ibi biba bisobanura ko kidafite ububobere buhagije kubera ko iyo umukobwa yashyukwe bya nyabyo, igitsina cye kirekura ururenda. Iyo bitameze gutya, umukobwa arababara.
Ikindi gishobora guteza ububare ni uko inyama zigaragiye igitsina hari ubwo ziba zigifuganye bigatuma mu gihe habaye imibonano mpuzabitsina umukobwa agira ububabare cyangwa se igitsina cy’umuhungu kikanga kwinjira. Iyo bimeze gutya, umugabo ashobora kwisanga arimo asa nk’ujomba ku gikuta gikomeye kitamwemerera kwinjiza igitsina cye mu cya mugenzi we. Ibi nabyo byatera ububabare.
Indi mpamvu ishobora guteza ibibazo by’uburibwe ni igihe umwe mu bayikora yumva atiteguye. Ushobora kuba wumva igihe cyo kuyikora kitaragera cyangwa utanyuzwe n’uwo mugiye kuryamana. Iki gihe ubwonko bwawe ntabwo bushobora gutanga itegeko ryo kurekura imisemburo ituma imibonano mpuzabitsina igenda neza.
Ubushakashatsi bwakorewe hirya no hino ku isi bwagaragaje ko umubare w’abakobwa n’abagore benshi utaryoherwa n’imibonano mpuzabitsina keretse iyo bayikorana n’umuntu bakundana bya nyabyo (rimwe na rimwe ndetse biba byiza iyo bamaranye igihe kinini).
Ni ngombwa rero ko igihe ukora imibonano mpuzabitsina ubanza kwitegura neza, ukumva ko umubiri wawe witeguye iki gikorwa kugira ngo mwembi muryoherwe.
Video Abakobwa Beza
Uko Umukobwa Yakwirinda Kubabara Mu Gihe cy'Imibonano Mpuzabitsina
Niba uri umukobwa cyangwa umudamu, ukaba ubabara igihe uri gukora imibonano mpuzabitsina, hari uko wakwitwara ntuzongere kubabara.
Labels: abagore


text:
Mu karere ka Rusizi Urukiko rwisumbuye rwaciye urubanza Ubushinjacyaha bwarezemo umwana w’imyaka 16 icyaha cyo gukoresha undi imibonano mpuzabitsina ku gahato n’icyaha cy’ubwicanyi cyakorewe bagore 2.
Ku’italiki ya 10 z’ukwezi kwa kabiri 2021 Urukiko rwahamije Umwana w’imyaka 16 [ibyaha cyo gukoresha undi imibonano mpuzabitsina ku gahato n’icyaha cy’ubwicanyi cyakorewe bagore 2] ibyo byaha byombi ahanishwa igihano cy’igifungo cy’imyaka 15.
Ku itariki ya 06 Mutarama 2020 saa tanu n’igice z’amanywa umurambo w’umugore wabonetse mu gashyamba mu Mudugudu wa Nyagatare, Akagari ka Shagasha mu murenge wa Gihundwe ndetse no ku wa 12 Mutarama 2020 haboneka undi murambo w’umugore mu gashyamba k’inturusu kari mu mudugudu wa Isha, Akagari ka Kamashangi, Umurenge wa Giheke, hafi y’ahabonetse uwa mbere, kandi bombi bagaragaza ko basambanyijwe. Uregwa yaraketswe, atangira no gukorwaho iperereza.
Ku wa 16 Gashyantare 2020 uyu mwana yaje gufatirwa hafi y’aho iyo mirambo yabonetse ari gukurubana undi mugore yamutuye hasi ashaka kumujyana mu ishyamba ateshwa n’abagenzi bari mu modoka batambukaga mu muhanda.
N’ubwo N.D yaranzwe no guhindura imvugo no kwivuguruza mu nzego z’iperereza no mu rukiko, ibizamini bya ADN byagaragaje ko yasambanjije umwe muri ba nyakwigendera mbere yo kumwica.
Ku wa 10 Gashyantare Urukiko rwanzuye ko uregwa ahamwe n’icyaha cyo gukoresha undi imibonano mpuzabitsina ku gahato n’icyaha cy’ubwicanyi buturutse bushake maze ahanishwa igihano cy’igifungo cy’imyaka 15.


text:
Huye: Ibigo bya Leta byimuriwe i Kigali nibigarurwa iterambere ry’umujyi rizihuta-Kayiranga
Yanditswe na NSHIMIYIMANA EMMANUEL
Umuyobozi w’Akarere ka Huye Kayiranga Muzuka Eugene, avuga ko kugarura i Huye bimwe mu bigo bya Leta byimuriwe mu mujyi wa Kigali, bizatuma Umujyi wa Huye urushaho gutera imbere, bikawuha imbaraga nk’umwe mu mijyi ya kabiri yunganira Kigali.
Ibi Kayiranga yabitangarije Imvaho Nshya nyuma y’ibiganiro Visi Perezida w’Inteko Ishinga Amategeko, umutwe w’Abadepite Mukama Abbas, yagiranye n’abaturage bo mu murenge wa Tumba, aho bamubwiye ko kimwe mu bikomeza gutuma Umujyi wa Huye udatera imbere ari ukwimuka kwa bimwe mu bigo bya Leta byimuriwe i Kigali.
Cyubahiro Thomas, umuturage wo mu karere ka Huye akaba n’umuyobozi w’umudugudu, yagaragaje ko kwimura bimwe mu bigo bya Leta byahoze i Huye byabagizeho ingaruka mu buryo bw’iterambere.
Yagize ati “Hari ikibazo cy’ubushomeri ahanini mbona bukomoka ku bikorwa by’amajyambere bikeya, hano twabaga dufite ibigo bitandukanye bitanga akazi, ariko ibyo bigo bigenda byimurwa ibindi bigahagarara.”
Visi Perezida w’Inteko Ishinga Amategeko umutwe w’Abadepite, asubiza ikibazo cy’uyu muturage, yagize ati “Reka ngusubize aho udatinze, hamwe n’ibyo Inteko yamaze iminsi ibaza mu Karere, ejo bundi turi i Gabiro, icyo kibazo cyaravuzwe, barakizanye na Meya wanyu ahari.
Perezida wa Repubulika yafasha ikemezo abwira Minisitiri w’Intebe ngo gikemuke vuba, arabaza ngo izo nzego zavuye i Huye kubera iyihe mpamvu? asaba ko izo nzego zose zigaruka i Huye.”
Uyu muyobozi yakomeje avuga ko iki ari ikemezo cyafashwe kandi kizakurikizwa, maze inzego zahoze muri Huye zikagaruka kuhakorera, ibintu abaturage kimwe n’ubuyobozi bemeza ko bizazana iterambere ry’Umujyi wa Huye.
Mu kiganiro yagiranye n’Imvaho Nshya, Muzuka yavuze ko iki kemezo cyaganiriweho ndetse akagaragaza ko byanze bikunze bizazanira iterambere umujye wa Huye, maze ukarushaho gutera imbere.
Yagize ati “Icyo twanavuga ni uko iyi gahunda yatangiye kandi Leta yayitekerejeho aho ubuyobozi bukuru bw’igihugu cyacu bwifuza ko imijyi yacu ya kabiri yakomeza gutera imbere ikagira imbaraga nk’uko byifujwe.
Ni ibintu byiza cyane nk’uko Umukuru w’umudugudu yabivugaga kandi bizatuma umujyi wacu ukomeza gushyuha noneho n’abaturage bacu batere imbere.”
Yakomeje agira ati “Turabyizeye kuko ubundi imyanzuro y’umwiherero ishyirwa mu bikorwa n’inzego zibishinzwe, turahamya tudashidikanya ko bizashyirwa mu bikorwa kuko ni ikemezo cyafashwe.”
Bimwe mu bigo byahoze mu mujyi wa Huye byimuriwe i Kigali harimo nk’ikicaro cya Kaminuza y’u Rwanda aho amwe mu mashami yayo amenshi yimuwe, ikigo k’ingoro z’umurage w’u Rwanda, ikigo cy’ubushakashatsi mu by’imiti (IRST), ikigo cy’ubuhinzi n’ubworozi cyahoze mu murenge wa Ruhashya, ISAR Rubona n’ibindi.


text:
IGICE CYA 13
Ni bande babaye abigishwa ba Yesu?
NI NDE wakoreye Imana neza kuruta abandi bose?— Yee, ni Yesu Kristo. Mbese, utekereza ko natwe dushobora kumwigana?— Bibiliya ivuga ko Yesu yaduhaye urugero kugira ngo tumwigane. Kandi burya, Yesu ashaka ko twaba abigishwa be.
Waba uzi icyo kuba umwigishwa wa Yesu bisobanura?— Bisobanura ibintu byinshi. Mbere na mbere, tugomba kureka akatwigisha. Ariko si ibyo gusa dusabwa. Tugomba no kwizera tudashidikanya ibyo avuga byose. Kandi niba koko tubyizera, tuzakora n’ibyo adusaba byose.
Hari abantu benshi bavuga ko bizera Yesu. Mbese, utekereza ko abo bose baba ari abigishwa be koko?— Oya, abenshi ntibaba ari bo. Bashobora kuba bajya mu misa no mu rusengero. Ariko abenshi muri bo ntibigeze bafata igihe cyo kwiga inyigisho za Yesu. Mu by’ukuri, abantu bakurikiza urugero Yesu yadusigiye ni bo bonyine baba ari abigishwa be.
Reka noneho tuvuge kuri bamwe mu bantu bari abigishwa ba Yesu igihe yari hano ku isi. Umwe mu bantu ba mbere babaye abigishwa ba Yesu ni Filipo. Filipo amaze kuba umwigishwa, yagiye kureba incuti ye Natanayeli (nanone witwaga Barutolomayo), ari we uwo ubona aho kuri iyo shusho yicaye munsi y’igiti. Natanayeli amaze kugera aho Yesu ari, Yesu yaravuze ati “dore Umwisirayeli nyakuri, udafite uburiganya.” Natanayeli yaratangaye, maze abaza Yesu ati “wamenyeye he?”
Yesu yaramushubije ati ‘Filipo ataraguhamagara, ubwo wari munsi y’igiti nari nakubonye.’ Natanayeli yatangajwe n’uko Yesu yari yamenye neza neza aho yari ari, bituma abwira Yesu ati “uri Umwana w’Imana koko. Ni wowe Mwami w’Abisirayeli.”—Yohana 1:49.
Hari abandi bantu bari babaye abigishwa ba Yesu umunsi umwe mbere y’uko Filipo na Natanayeli baba abigishwa. Abo ni Andereya na mukuru we Petero, hamwe na Yohana. Mukuru wa Yohana witwa Yakobo na we ashobora kuba yaratanze Filipo na Natanayeli kuba umwigishwa wa Yesu (Yohana 1:35-51). Icyakora, nyuma y’igihe gito abo bigishwa bane bose bisubiriye gukora umurimo wabo wo kuroba amafi. Noneho umunsi umwe, igihe Yesu yagendaga hafi y’Inyanja ya Galilaya, yaje kubona Petero hamwe na Andereya bajugunya inshundura zabo mu nyanja. Yesu ababonye, yarabahamagaye ati “nimunkurikire.”
Yesu ageze imbere gato, yaje kubona Yakobo hamwe na Yohana. Bari kumwe na se mu bwato, batunganya inshundura zabo. Na bo Yesu yabasabye kumukurikira. Iyo Yesu aza kuguhamagara nawe, wari kubigenza ute? Mbese, wari guhita umukurikira?— Abo bagabo bari bazi Yesu. Bari bazi ko yatumwe n’Imana. Kubera iyo mpamvu, bahise bareka umurimo wabo wo kuroba amafi, maze bakurikira Yesu.—Matayo 4:18-22.
None se, kuba abo bagabo bari bamaze guhinduka abigishwa ba Yesu, byaba bisobanura ko nyuma y’aho bagiye bakora ibintu byiza gusa?— Oya. Ushobora kuba ucyibuka ko abo bagabo bigeze kujya impaka bashaka kumenya ukomeye kuruta abandi muri bo. Icyakora, bumviye inama ya Yesu, bemera guhinduka. Niba natwe twiteguye guhinduka, dushobora kuba abigishwa ba Yesu.
Yesu yasabye abantu b’ingeri zose ko baba abigishwa be. Igihe kimwe, umusore umwe wari umutware akaba n’umukire yaje aho Yesu ari, maze amubaza icyo yakora kugira ngo azabone ubuzima bw’iteka. Uwo musore w’umukire amaze kuvuga ko yumviraga amategeko y’Imana kuva akiri muto, Yesu yaramubwiye ati ‘ngwino unkurikire.’ Waba uzi uko byaje kugenda nyuma y’aho?—
Uwo musore amaze kumenya ko kuba umwigishwa wa Yesu bifite akamaro kuruta kuba umukire, byaramubabaje cyane. Yanze kuba umwigishwa wa Yesu kubera ko yakundaga amafaranga cyane kuruta uko yakundaga Imana.—Luka 18:18-25.
Yesu amaze kumara hafi umwaka n’igice abwiriza, yatoranyije abagabo 12 mu bigishwa be, abagira intumwa ze. Izo ntumwa zari abagabo yoherezaga gukora umurimo wihariye. Waba uzi amazina y’abo bagabo?— Reka tugerageze kuyafata mu mutwe. Ngaho bitegereze neza kuri iyo shusho, urebe niba ushobora kuvuga amazina yabo. Hanyuma, gerageza kuyavuga utayasoma.
Amaherezo ariko, umwe muri izo ntumwa 12 yaje kuba mubi. Uwo ni Yuda Isikariyota. Hanyuma, baje gufata undi mwigishwa bamugira intumwa. Waba uzi uko yitwa?— Yitwa Matiyasi. Nyuma y’igihe, Pawulo na Barinaba na bo babaye intumwa, ariko nta bwo babarirwaga muri ba bandi 12.—Ibyakozwe 1:23-26; 14:14.
Nk’uko twabibonye mu Gice cya 1 cy’iki gitabo, Yesu yitaga no ku bana bato. Waba se uzi impamvu yabitagaho?— Ni uko yari azi ko na bo bashobora kuba abigishwa be. Koko rero, hari uburyo abana bashobora kuvugamo ibintu, ku buryo ndetse n’abantu bakuru babatega amatwi kandi bagashaka kumenya byinshi ku Mwigisha Ukomeye.
Hari n’abagore benshi babaye abigishwa ba Yesu. Hari bamwe bajyanaga na we iyo yabaga agiye kubwiriza mu yindi mijyi. Muri bo, twavuga nka Mariya Magadalena, Yowana na Suzana. Bashobora no kuba baramutekeraga kandi bakamumesera.—Luka 8:1-3.
Mbese, waba wifuza kuba umwigishwa wa Yesu?— Ibuka ko kuvuga gusa ko turi abigishwa ba Yesu atari byo bigaragaza ko turi bo koko. Ahubwo bigaragazwa n’uko twajya twitwara nk’abigishwa ba Yesu aho turi hose. Ntitugomba kugaragaza ko turi abigishwa be ari uko gusa turi mu materaniro ya Gikristo. Waba uzi ahandi hantu tugomba kugaragariza ko turi abigishwa ba Yesu?—
Tugomba no kubigaragariza mu rugo iwacu. Ahandi hantu nanone ni ku ishuri. Icyo jye nawe tutagomba kuzigera twibagirwa, ni uko kuba umwigishwa nyakuri wa Yesu bidusaba ko igihe cyose n’aho turi hose, twajya dukora nk’ibyo yakoraga.
Reka noneho dusomere hamwe icyo Bibiliya ivuga ku bigishwa ba Yesu. Dusome muri Matayo 28:19, 20; Luka 6:13-16; Yohana 8:31, 32 no muri 1 Petero 2:21.


text:
Nuko Abasaduseyi bamwe baramwegera, ba bandi bavuga ko kuzuka bitabaho. Baramubaza bati «Mwigisha, dore Musa yatwandikiye iri tegeko ngo ‘Umuntu napfa asize umugore batabyaranye, umuvandimwe we agomba gucyura uwo mugore, kugira ngo acikurenyakwigendera. Habayeho rero abavandimwe barindwi; uwa mbere ashaka umugore maze apfa batabyaranye. Uwa kabiri aramucyura, n’uwa gatatu aramucyura kimwe n’abandi. Bose uko ari barindwi bapfa badasize abana. Hanyuma wa mugore na we arapfa. Ubwo se, igihe cy’izuka uwo mugore azaba uwa nde muri abo, ko bose bamutunze uko ari barindwi?»
Yezu arabasubiza ati «Ab’iyi ngoma ni bo bagira abagore cyangwa abagabo. Naho abo Imana izasanga bakwiye kugira uruhare ku bugingo buzaza no kuzuka mu bapfuye, bo ntibazagira abagore cyangwa abagabo. Ntibazaba bagipfuye ukundi, kuko bazaba bameze nk’abamalayika; babaye abana b’Imana koko babikesha ukuzuka. Naho iby’izuka ry’abapfuye, Musa na we yabitwumvishije igihe yari yibereye imbere y’igihuru kigurumana, akita Nyagasani ngo ‘Imana ya Abrahamu, Imana ya Izaki, n’Imana ya Yakobo.’ Nta bwo rero ari Imana y’abapfuye, ahubwo ni iy’abazima. Koko bose ni Yo babereyeho.»


text:
Nyuma yo kugira iminwa ibyimbye, umunyeshuri uvugwaho kugira “iminwa minini ku isi” yavuze ko afite inzozi zo kujya kwibagisha iminwa kugira ngo ibe yaba minini kurushaho.
Andrea Ivanova ufite imyaka 23, ukomoka muri Bulugariya (Bulgaria) yafashe ubwambere aside yitwa hyaluronic muri 2018 none ubu iminwa ye yiyongera uko ukwezi gutashye.
Yabwiye ikinyamakuru Daily Star: “Mu byukuri nkunda iminwa minini kandi itubutse ndetse mubyukuri nashakaga kureba uko bazajya bandeba mumaso yange, kandi ndabyishimira cyane kugira iminwa minini cyane”.
Kugeza ubu maze guterwa inshinge 25 za aside ya hyaluronic ku minwa yange, sinigeze mbara umubare mbumbe w’amafaranga natanze, urushinge rwa aside ya hyaluronic hano muri Bulugariya rugura amaleva 400 (hafi amapawundi 200 k’urushinge rumwe).”
Ibipfuka iminwa byatwaye amapawundi 5000 (£5,000) ku nshinge 25.
Andrea nanone yarafite insimbura ngingo yitwa silikone (silicone bust), yarifite metero kibe 600 za silikone (silicone) kuri buri bere, ubwo bikaba umubare mbumbe wa metero kibe 1200.
Yasobanuye ko “Ahora ashaka itandukaniro nabandi, nkahagarara mugikundi nkaba mfite itandukaniro “.
Yongeyeho ati: “Nkunda kugaragara nk’utandukanye cyane.” Andrea, uri kwiga icurabwenge ry’Abadage muri kaminuza ya Sofiya, avuga ko umuryango we ndetse n’inshuti ze batamufasha mukugaragara kwe kandi ko yakira ubutumwa bw’urwango buturuka ku bantu atazi.
Uko bisa kose ntabibuzwa kandi ndetse afite umugambi wo gukomeza kwiyongeresha iminwa.
@Rebero.co.rw


text:
Uyumunsi taliki 30/05/2021, Umwepisikopi wa EAR Diyoseze ya Byumba yakoreye umurimo w'Imana muri EAR Paruwase Nyamengo
Kuri uyumunsi taliki 30/05/2021, Nyakubahwa Umwepisikopi wa EAR Diyosezi ya Byumba yasengeye muri Paruwase ya EAR Nyamengo aho yakoreye imirimo itandukanye harimo gukomeza abakrisito miringo itandatu n’abatanu (65), kwingiza abasheshakanguhe 28 ndetse yatanze urwandiko rwa III kuri Bwana NDAYISHIMIYE Anastase na Bwana NDEREYIMANA Manasseh. Ibi byose byakozwe hubahirizwa ingamba zo kwirinda icyorezo cya COVID-19. Mu materaniro ya mbere yitabiriwe na Canon Acidikoni NDAYISABA Cesar umuyobozi w’ubucidikoni bwa Gatsibo, Rev Principal BAZIRAMWABO Xavier umuyobozi wa District ya Nyagihanga ndetse na Paruwase ya Nyagihanga, Rev Principal TUYISHIMIRE Jean de Dieu umuyobozi wa District ya Ngarama na Paruwase Ngarama, Rev GAKWAYA Elise, Rev NGENDAHIMANA Elaste umuyobozi wa EAR Paruwase Kibare ndetse na Rev HABINSHUTI Lucien ariwe muyobozi wa EAR Paruwase Nyamengo. Muri aya materaniro niho habereye umuhango wo gukomeza abakristo 65 hubahirizwa amabwiriza yo gukomeza kwirinda icyorezo cya COVID-19. Mumateraniro ya kabiri Umwepisikopi wa EAR Diyosezi ya Byumba yingije abasheshakanguhe 28, atanga n’urwandiko rwa III Kuri Bwana NDAYISHIMIYE Anastase na Bwana NDEREYIMANA Manasseh, aho nabo basezeranye imbere y’Imana n’aba Krisito ba EAR Paruwase ya Nyamengo gukora imirimo yose ikwiriye Umubwiriza nk’uko iteganywa mu mategeko y’Itorero Angilikani ry’U Rwanda. Muri aya materaniro yombi, nyakubahwa umwepisikopi yakomeje gushishikariza abantu bose kwisuzuma kandi kugirango bakomeze kwizera, amagambo dusanga muri 2Abak 13:5. Muri aya materaniro yombi, aba kristo bitabiriye mu bwinshi kandi Umwepisikopi wa EAR Diyosezi ya Byumba yasoje ashimira abantu bose bitwararitse neza mu gukomeza kubahiriza ingamba zo kwirinda icyorezo cya COVID-19, ashimira inzego z’ubuyobozi bwa Leta harimo umunyamabanga nshingwabikorwa w’Umurenge wa Nyagihanga wari witabiriye amateraniro k’ubwubufatanyi bwiza bagaragariza itorero.
Ven Canon NDAYISABA Cesar, umuyobozi w'ubucidikoni bwa Gatsibo
Rev Principal BAZIRAMWABO Francois Xavier umuyobozi wa District ya Nyagihanga ndetse akaba n'umuyobozi wa EAR Paruwase ya Nyagihanga
Rev HABINSHUTI Lucien, umuyobozi wa EAR Paruwase Nyamengo
Rev NYIRAMBABAZI Quesie umuyobozi wa EAR Paruwase ya Hunga na Rev NGENDAHIMANA Elaste umuyobozi wa EAR Paruwase ya Kibare basoma ibice by'umunsi
Abakristo bakomejwe muri EAR Paruwase Nyamengo kuri 30/05/2021
Bwana NDEREYIMANA Manasseh(ibumuso) na Bwana NDAYISHIMIYE Anastase(iburyo) nyuma yo guhabwa urwandiko rwa 3
Nyakubahwa Umwepisikopi wa EAR Diyosezi ya Byumba mu muhango wo gukomeza abakrisito muri EAR Paruwase ya Nyamengo
Nyakubahwa Umwepisikopi wa EAR Diyosezi ya Byumba mu muhango wo gukomeza abakrisito muri EAR Paruwase ya Nyamengo
Abasheshakanguhe bingijwe muri EAR Paruwase Nymengo
a
Umunezero w'abasheshakanguhe nyuma yo kwingizwa
Ibyishimo n'umunezero by'abasheshakanguhe nyuma yo kwingizwa
Abakristo bo muri EAR Paruwase Nyamengo bitabiriye mu bwinshi amateraniro yo kuwa 30/05/2021
Imirimo yose yakozwe hubahirizwa ingamba zo kwirinda icyorezo cya COVID-19 harimo guhana intera, kwambara neza agapfukamunwa, gukaraba n'ibindi...........


text:
Dukomeje IGISIBO dufatanyije na Kizito Mihigo mutagatifu. Tugeze ku Cyumweru cya 4 cy’igisibo. Amasomo ya Liturjiya aratwumvisha ukuntu Imana itareba nk’abantu . Ireba imitima bo bakareba imisusire n’igihagararo.
Umukuru w’igihugu atorwa n’Imana, agasigwa amavuta kandi agahabwa umwuka w’Imana ngo abe ariwo umukoresha ibyiza bibereye rubanda. Iyo umwami atangiye gukoreshwa n’imyuka mibi, Imana imukuraho icyizere, ikimika undi mwami uyinyuze umutima.
Mu Rwanda rwacu umuyobozi dufite asigaye yuzura imyuka mibi kenshi agahagurutsa za Tingatinga ngo zisenyere abaturage. Arafunga, agakubita, agakomeretsa, akica abahanuzi nka Kizito Mihigo….n’ibindi bibi bitabarika.
Kubera iyo mpamvu, yambuwe umwuka w’Imana, yakuweho icyizere n’ ijuru, agomba guhagurutswa ku ntebe. Dawidi mushya yarangije gutoranywa n’Imana, gusigwa amavuta no kuzuzwamo umwuka w’Imana. Tubitege amaso kandi tubisengere.
A.Thomas Nahimana


text:
MINAGRI: Abanyarwanda 81% barihagije mu biribwa
Yanditswe na MUKAGAHIZI ROSE
Minisiteri y’Ubuhinzi n’Ubworozi (MINAGRI) iremeza ko abanyarwanda 81% bihagije mu biribwa.
Dr. Murekezi Charles ushinzwe iterambere ry’ubuhinzi muri MINAGRI yongeraho ko Abanyarwanda bose bazaba bihaza mu biribwa 100% mu mwaka wa 2030.
Mu Kiganiro kihariye n’Imvaho Nshya, Dr. Murekezi yavuze ko Umunsi w’ibiribwa ku Isi uba buri tariki ya 16 Ukwakira buri mwaka usanze mu Rwanda kwihaza mu biribwa bihagaze neza.
Yagize ati “Mu Rwanda, imibare yerekana ko Abanyarwanda 81% bihaza mu biribwa. Ni ukuvuga ngo bafite ibyo kurya bihagije, 19% bo ntibaragera ku rwego rwo kwihaza mu biribwa ariko hari ingamba zirimo gushyirwamo imbaraga zo kubafasha ku buryo na bo bakwinjira mu mubare w’abashobora kwihaza.”
Nkuko akomeza abivuga, zimwe muri izo ngamba zirimo gushishikariza abantu kwitabira ibikorwa bifasha mu kongera umusaruro bityo bikabateza n’imbere mu mibereho yabo ya buri munsi.
Uretse izo ngamba, hari n’ingamba zirimo kubashyira muri gahunda z’ubudehe, hari ingamba zo kubafasha kubona akazi bakabona amafaranga, hari na gahunda za VUP babonamo amafaranga yo kwibeshaho.
Murekezi avuga ko imihindagurikire y’ikirere iri mu bigira uruhare rwo gutuma abantu batihaza mu biribwa.
Icyakora ngo biramutse bitagenze neza, Murekezi avuga ko u Rwanda rufite ikigega cyashyizwemo imbaraga ku buryo ku rwego rw’igihugu Leta ishobora gutanga ibiryo amezi atatu ku banyarwanda bose igihe haba havutse ikibazo
Ati “Kuri ubu, ku rwego rwa buri karere, hashyirwayo ibigega, ni ibintu turimo gushyiramo imbaraga ku buryo habaye ikibazo bashobora gufasha abaturage babo.”
Ku birebana n’ikigega, ngo imbaraga zirashyirwa mu buhinzi bugamije isoko ariko abaturage bakigishwa umuco wo guhunika umusaruro wabo haba no ku rwego rw’ amakoperative mu guhuza umusarururo, bagafashwa kubona ibigega byo guhunika.
Uko uwihagije mu biribwa aba ahagaze mu byerekeranye n’imirire
Umuryango w’Abibumbye ugaragaza ko umuntu wihaza mu biribwa ari ufite ibiribwa bimuhagije cyangwa se ufite ubushobozi bwo kuba yabigura.
Dr. Muhinda Otto Vianney, Umuyobozi wungirije w’Ishami ry’Umuryango w’Abibumbye ryita ku buhinzi n’ibiribwa ku Isi FAO, asobanura ko umuntu aba yihagije mu biribwa iyo afite ibiribwa bihagije arya buri munsi, ibiryo bishobora kumuha kilokaroli 2500 ku munsi ku muntu mukuru, garama 50 za poroteyine.
Yagize ati “Ibyo ni byo umuntu aheraho akavuga ati umuntu yihagije mu biribwa. Ni ukuvuga ngo umuntu yihagije mu biribwa iyo afite ibyo biryo bihagije buri munsi akabibona mu buryo bukomeza ku buryo atabibona ku munsi umwe ngo uwundi abibure cyangwa abona kilokarori 5000 ejo akabona 1000 ubwo ni mu buryo burambye, uko wabibona kose, waba wabihinze, wabiguze ku isoko, uko wabibona kose ariko ukabona ibiryo bihagije wowe n’abawe igihe cyose ku buryo utajya munsi y’urwego umuntu mukuru akwiye kujyaho.”
Avuga ko hari zimwe mu mpamvu zishobora gutuma umuntu atagera kuri iyo ntego nk’iyo izuba ryavuye umuntu yagombaga kweza toni zo kurya akeza ibiro 500.
Ati “Ni na cyo turimo kuvuga kuri iki gihe ko mu 2030 nk’uko Isi yose yabyiyemeje muri 2015 ubwo hajyagaho intego z’iterambere rirambye ko mu 2030 buri muntu wese yaba ageze ku buzima ubu n’ubu intego yayo ya kabiri iravuga ngo Isi yose yagombye kuba yihagije mu biribwa.”
Akomeza avuga ko kwihaza ukarenza na byo bigira ingaruka mu birebana no guteza umubyibuho ukabije n’izindi ndwara.
Ikibazo kijyanye no gutagaguza ibyo kurya na cyo ngo ni ikibazo gikomeye aho kuri ubu bifuza ko abatuye Isi bacyumva bityo umusaruro wavuye mu buhinzi ugasigasirwa aho gusesagurwa.
Dr. Muhinda Otto Vianney ati “Kwihaza nta bwo ari ugupfusha ubusa ahubwo ni ukugira umusaruro ukawufata neza ukawugeza ku bagomba kuwufungura ukanateganyiriza igihe gitaha.”
Kugeza ubu umusaruro ngo urahari, ibibazo byinshi bituma abantu batawugeraho ngo ni ukubifatira ingamba kuko nk’uko abishimangira ngo ku Isi kwihaza mu biribwa birashoboka, hakabaho Isi idafite inzara aho buri wese afite ibyo kurya bihagije.
Kwizihiza umunsi w’ibiribwa ku Isi wizihizwa ku ya 16 Ukwakira buri mwaka, uyu mwaka mu Rwanda ukaba wizihizwa uyu munsi mu karere ka Kirehe.
Insanganyamatsiko yawo igira iti “Ibikorwa byacu ni ryo shingiro ry’ejo hazaza. Birashoboka kugira Isi izira inzara mu mwaka wa 2030.”


text:
-
- Bimwe mu bikunze kwibwa ni televiziyo
Abavuga ibyo biganjemo abo mu Murenge wa Musanze, bavuga ko ubwo bujura bukorwa n'insoresore zitegera abantu mu mihanda cyangwa zikabinjirana mu ngo, cyane cyane mu masaha ya nijoro, aho ziba zitwaje ibikoresho bikomeretsa, byo gukangisha no kubatera ubwoba, kugira ngo zibone uko ziba ibintu zihasanze.
Umwe mu baturage bo mu Mudugudu wa Bukane Akagari ka Cyabagarura mu Murenge wa Musanze, abajura bagera muri batandatu baheruka kumwinjirana iwe mu nzu basimbutse igipangu, bamuzirika ibitambaro mu maso, baranamuniga hamwe n'umugore we n'umwana wabo muto, barangije biba ibikoresho byinshi byari mu nzu.
Yagize ati “Hari mu ma saa tatu z'ijoro, turi hafi kuryama nsohotse hanze gato, ntararenza intambwe imwe, mba nsakiranye n'abantu baje bansatira bafite imipanga, ibyuma n'ibibando”.
Ati “Mu gihe bamwe bari bamfashe banigagura abandi baboneje no mu nzu aho basanze umugore n'umwana bose babasohoramo, twese baratuboha ari na ko badupfuka ibitambaro mu maso badutera ubwoba ko hagira uvuga bakamwica. Ibikoresho birimo televiziyo ya flate, amafaranga umudamu yari yavanye gucuruza, amatelefoni yacu yose, ishyiga rya gaz n'ibindi bikoresho birimo n'imyenda imwe n'imwe, byose barabitwaye bariruka badusiga aho hasi”.
Bakimara kuhashingura ibirenge, ngo nibwo bagerageje kwihambura no gutabaza ari na ko abirukaho, ariko biranga biba iby'ubusa, kuko abo bajura bari bamaze gucika.
Abatuye muri ako gace bavuga ko ntawe ukiraza ibikoresho nka televiziyo, frigo n'ibindi bitandukanye mu ruganiriro batinya abaza bakabyiba.
Bamwe mu bakora ubwo bujura ngo usanga banazwi mu Midugudu, ku buryo hari n'abo bafatira mu cyuho hari ibyo bibye, babashyikiriza inzego zibishinzwe ngo zibahane, zikabarekura batamazemo kabiri.
Undi muturage agira ati “Za Televiziyo, amaradio na za frigo tubishyira mu ruganiriro ku manywa mu gihe tubikeneye, bwamara kugoroba tugiye kuryama tukinjirana na byo mu cyumba akaba ari ho turarana nabyo. Ibaze kuba wifitiye inzu wiyubakiye ukagera ku rwgo rwo kurarana n'ibintu byose mu cyumba kimwe. Ikitubabaza kikanaduca intege, ni uko hari n'abajura dufata, twabashyikiriza RIB, bakarekurwa batamazemo kabiri”.
Ati “Hari ubwo bagaruka mu mudugudu bakubita agatoki ku kandi ngo bazatwica, ari na ko badukwena ngo mbese twimajije iki tubafungisha. Ubu ntitugisinzira ari na yo mpamvu dusaba ububuyobozi, kudutera ingabo mu bitugu, amarondo ahoraho agakazwa, mu gihe hagize abafatwa bakajya bahanwa by'intangarugero, byaba na ngombwa hakazakorwa umukwabo wo kubafata bakoherezwa kogororwa mu bigo ngororamuco, natwe bidufashe kumara kabiri duhumetse”.
Mu nama zitandukanye amaze iminsi akorana n'abavuga rikumvikana bo mu Mirenge itandukanye yo mu Karere ka Musanze, by'umwihariko ibarizwa mu gice cy'umujyi wa Musanze, Guverineri w'Intara y'Amajyaruguru Nyirarugero Dancille, yasabye ubufatanye mu guhanahana amakuru no kurangwa n'ubufatanye mu guhashya ubujura kugeza ku rwego rwo kubuhashya burundu.
-
- Abajura baheruka kwiba ibikoresho bitandukanye harimo na flate mu rugo rwa Mvuyekure
Agira ati “Abo bajura bahungabanya ituze ry'abaturage bababuza gusinzira, ntidukwiye kwemera ko bakomeza batyo, kuko bisubiza abaturage inyuma. Aka Karere kagendererwa n'abatari bacye baturutse impande zose ku mpamvu zishobora gutuma bahamara igihe gito, cyangwa kuhatura burundu; kandi bafite uburenganzira busesuye bwo kubaho batekanye. Ni yo mpamvu dusaba abaturage bose aho bari mu masibo no mu midugudu, kujya bafatanya n'inzego zishinzwe umutekano, mu gushakisha no kwegeranya ibimenyetso bifatika bituma abagaragara muri ubwo bujura bafatwa kandi bagahanwa by'intangarugero”.
Nyirarugero yabwiye abaturage ko kuva igihugu cyabohorwa, inzego zitandukanye zidasiba gufatanya ngo zitahirize umugozi umwe, ziharanira ko Abanyarwanda barangwa n'umutekano usesuye, akaba ari yo mpamvu asaba abaturage kutarebera cyangwa ngo bemerere uwo ari we wese uwuhungabanya mu buryo ubwo ari bwo bwose.
source : https://ift.tt/3uQ6aXv


text:
Umunyamakuru SAIDATI MUKABIBI
« Nahimana Thomas ati Perezida Kagame naduha igisubizo tuzahambira utwangushye » …. »kandi nubona twatangiye gusezera abo twabanye uzamenye ko Kagoma yiyemeje gufata ikirere »!
Perezida wa Repubulika aduhaye igisubizo cyiza kitwemerera kuganira twahita duterura utwangushye tugataha. Guhera taliki 28 Mutarama 2016 Delegation iri STANDBY.Niko Kongere ya bigennye. Bitagenze bityo, nubona twatangiye gukora Meetings zo gusezera abo twabanye mu mahanga (i Buruseli, Paris, i Londres, Oslo, Washington DC, Ottawa na Canberra ) uzamenye ko yiyemeje gufata ikirere.Rendez-vous i Kanombe.
IKIGANIRO UMUNYAMAKURU MADAMU MUKAKIBIBI SAIDATI WA MONTJALINEWS YAGIRANYE NA PADIRI THOMAS NAHIMANA, UMUYOBOZI W’ISHYAKA ISHEMA RY’U RWANDA AKABA N ‘ UMUKANDIDA WARYO MU MATORA YA PEREZIDA WA REPUBULIKA YO MU MWAKA WA 2017.
Padiri NAHIMANA Thomas
SAIDATI: Kuwa 28 Mutarama 2016 mwasohoye Itangazo mwifuriza Abanyarwanda umunsi Mukuru wa Demukarasi. Ni kuri uwo munsi kandi mwari mwarabijeje ko muzaba mwatashye mu Rwanda gukorera politiki muri mu gihugu . Uwo munsi ni nawo mwibuka isabukuru y’ishingwa ry’ishyaka Ishema Party . Kuba mutarubahirije gahunda musanga mutaratengushye Abanyarwanda bamwe bari babatezeho demokarasi muvuga ko mu Rwanda itaharangwa?
PADIRI THOMAS :
Mbanje kugusuhuza kandi ngushimira n’iki gitekerezo cyiza cyo kuntumira ngo tuganire. Ku kibazo umbaza rero ndangira ngo ntangarize Abanyarwanda ko tutabatengushye kandi ko tudateze no kubatenguha. Gusa ndabibutsa ko gukorera politiki mu Rwanda muri iki gihe, uri muri Opozisiyo, ari ibintu bisaba ubwitonzi n’ubushishozi bwinshi. Kuri njyewe , gufata indege iva i Paris yerekeza i Kigali ku italiki nziza ya 28 Mutarama 2016 ntibyari ikibazo gikomeye. Gusa hagati aho urwego rusumba izindi rw’Ishyaka ISHEMA ry’u Rwanda rwitwa KONGERE, rwateraniye I Buruseli mu Bubirigi kuva taliki ya 15 kugeza ku ya 17 Mutarama 2016, rwarashishoje rusanga hari intambwe y’ingenzi igomba kubanza kugeragezwa: ni UKUGANIRA n’ubutegetsi bw’u Rwanda buriho muri iki gihe. Icyo kiganiro dusaba ntikigamije gusaba uruhushya rwo kujya guharanira uburenganzira bwacu mu gihugu cyatwibarutse; ntikigamije kandi gusaba imyanya mu butegetsi. Icyo kigamije rero ni iki? Sinshobora guhagurukana ikipe y’Abanyapolitiki ivuye hanze y’igihugu ngo yinjire mu Rwanda nk’aho icyo gihugu kitagira Abayobozi! N’ubwo hari byinshi tunenga imikorere ya Leta iriho, nibura twemera kandi tukihatira kubaha abafite inshingano yo kuyobora igihugu muri iki gihe. Tugize amahirwe bakwerekana ubushake bwo kwemera tukaganira. Tuzi neza ko Abanyarwanda benshi babyakira neza kandi bikaba bishobora kugirira igihugu cyacu akamaro gakomeye. Ndabizi neza ko byagira akamaro. Ubwo rero ngarutse ku kibazo, gutaha kuri iriya tariki byanze bikunze si byo by’ingenzi dore ko n’ ubundi tumaze imyaka myinshi hanze. Nkanjye maze imyaka 10 mu buhungiro. Bibaye ngombwa ko ntegereza ukundi kwezi kumwe cyangwa abiri ariko ibintu bikarushaho gutanga amahoro, ninde waba ahahombeye uretse umwanzi w’Abanyarwanda!
SAIDATI:
Taliki ya 29 Mutarama 2016 Ishyaka Ishema Party ryasohoye irindi tangazo rigaragaza ibyo yise amasezerano yo gukwirakwiza ikinyoma kuri vision 2020, kuki mwategereje kurisohora nyuma yuko mutabashije kuza mu Rwanda ntabwo bwaba ari uburyo bwo kurangaza abanyarwanda n’amahanga ngo bareke kubabaza ahubwo ikinyoma cyanyu cy’uko mutatashye ku minsi mwitangarije ubwanyu?
PADIRI THOMAS:
NK’uko tumaze kubisobanura haruguru uwavuga ko turi mu kinyoma ni uko yaba atazi cyangwa se yirengagiza nkana imikorere y’amashyaka n’amahuriro ya politiki. Urwego rwa Kongere y’ishyaka ni rwo rwonyine rwari rwaragennye italiki ya 28 Mutarama 2016 nk’ umunsi wo kujya gukorera politiki mu Rwanda. Mu gihe urwo rwego nanone rusanze hari ibikenewe bigomba kubanza gushyirwa mu buryo kugira ngo ISHYAKA ISHEMA ry’u Rwanda ribashe kuzuza neza inshingano ryihaye yo gufasha Abanyarwanda kugera kuri demokarasi isesuye binyuze MU NZIRA Y’AMAHORO ISHINGIYE KU BIGANIRO, kandi rukabitangariza rubanda, ikinyoma cyaba ari ikihe?
Naho ku byerekeye gutangaza inkuru igaragaza uko Viziyo 2020 Ishyaka rya FPR ryubakiyeho igihugu ari BARINGA ishingiye ku KINYOMA kandi hakerekanwa n’ibimenyetso bifatika, ni igikorwa kiri mu nshingano zisanzwe z’Ishyaka ryose rya Opozisiyo. Bishatse kuvuga ngo Ishyaka ISHEMA ntabwo ryahagaritse ibikorwa byaryo bisanzwe ngo ni uko ryitegura kujya gukorera politiki mu Rwanda. Nirigera no mu Rwanda rizakomeza guhugura abenegihugu ryerekana aho ibya rubanda bipfira n’ uko ibitagenda neza byakosorwa. Ntaho rero iriya nkuru yaba igamije kurangaza no kujijisha rubanda. N’izindi nkayo ziracyaza .
SAIDATI:
Bimaze kugaragara ko amashyaka akorera hanze y’u Rwanda aho kugira ngo yuzuzanye yitana bamwana ibyo tukabishingira ku bimaze iminsi bitambuka muterana amagambo na Plate Forme y’ amashyaka 5 . Mwadusobanurira Impamvu zabyo n’ikibitera ku ruhande rwanyu?
Ese mubona ibyo byaha Abanyarwanda ikihe cyizere cy’ubumwe n’ubwiyunge mu gihe mutabashije kwiyunga kandi mwese mu ntego murangaje imbere ari uguhuza Abanyarwanda?
PADIRI THOMAS :
Kugira amashyaka menshi atavuga rumwe si umuvumo ahubwo ni umugisha. Guha urubuga abatavuga rumwe niho haturutse ingufu zikomeye zatumye ibihugu by i Bulayi n ‘Amerika bigera ku mahoro n’iterambere rirambye baryoshyemo muri iki gihe. Guterana amagambo ubwabyo si ikibazo ahubwo ni inshingano ku mashyaka ya politiki! Abatemerewe gutekereza nibo bonyine badashobora guterana amagambo, mbese nk’uko bigendekera abaturage bayobowe n’ingoma y’igitugu n’iterabwoba. Ahubwo icyo dukwiye kwinengaho nk’abanyapolitiki b’abanyarwanda ni ukudaterana amagambo bihagije. Impamvu zibitera ni nyinshi ariko reka tuvugemo ebyiri z’ingenzi. Iya mbere ni ukubura URUBUGA rukwiye,iya kabiri ibitera ni uko benshi muri twe batagize amahirwe yo guhabwa uburere bubemerera KUGANIRA mu mutuzo no KUJYA IMPAKA (DEBAT) n’abo batabona ibintu kimwe! Abafaransa babivuze neza ngo kujya impaka bitanga urumuri : » Du débat jaillit la lumière ». Niba ukuvuguruje wese ugomba kumufata nk’umwanzi ndetse byarimba ukabatura intwaro ivusha amaraso ukamutsinda aho, urabyumva ko politiki y’abanyarwanda ari aho ikunze gupfira. Abakora politiki bakaba mbarwa kuko ikibuga ikinirwamo cyahinduwe isura kikaba ari » très dangereux « . Ushaka kumva impamvu twiyemeza gukora politiki duharanira kurengera inyungu rusange ariko twahindukira tugasanga abo mu miryango yacu n’abayoboke b’amashyaka yacu bakegeswe amajosi, yahera aho ! !! Ibi rero nibyo twebwe abo muri « Nouvelle Génération » twifuza guhindura, politiki ikaba inzira itagendwa n’abajura n’abicanyi gusa, ahubwo abarusha abandi umutima muzima kandi bashoboye kurengera inyungu za rubunda akaba aribo bagirirwa icyizere bagashingwa kuyobora igihugu, binyuze mu matora adafifitse. Rubanda iramutse ibyiyemeje byagerwaho.
Naho kubaka ubumwe n’ubwiyunge bw ‘abanyarwanda si ukubarundira bose mu kizu kimwe baboshye amaguru n’amaboko ngo ni ukugira ngo hatagira ugirira undi nabi. Toza Abanyarwanda kubana no kubahana mu budasa bwabo. Bareke bishyire hamwe bagendeye ku bibahuza byubaka. Icy’ ingenzi ni uko Leta yubahiriza inshingano yayo yo gukiranura mu butabera abatandukiriye bakajya kubangamira uburenganzira bw ‘abandi. Naho ubundi Idéologie y’ubumwe n’ubwiyunge itambutswa n’INKOTANYI muri iki gihe ntawe utabona ko irimo akabazo, ikwiye kuvugururwa mu maguru mashya.
SAIDATI:
Akenshi Abataripfana iyo bafashe ijambo bavuga ko politiki y’imiyoborere y’igihugu , amajyambere n’ imibereho myiza yubakiye ku makabyankuru. Igishya muri plan d’action yanyu muzanye ku byo munenga ni ikihe kizatuma abaturage babagirira icyizere?
PADIRI THOMAS :
Nibyo koko dukunze kwemeza ko Iterambere riririmbwa muri iki gihe ririmo amakabyankuru menshi ndetse n’ibinyoma bitari bike. Niba ushaka kumenya koko niba rubanda yaravanywe mu bukene nk’uko biririmbwa, jya iwanyu mu giturage, uzenguruke igihugu cyose, mu Ntara zose, mu Turere twose, mu Mirenge yose, mu Tugari twose no mu Midugudu yose, urebe uko abaturage babayeho : ntutangazwe n’ubwinshi bw’ahahoze ari abakire ubu bashubijwe ku isuka; witegereze uko Mwalimu afashwe nabi; ntiwibagirwe kubarura abamaze imyaka irenga 20 akadobo karabumiye ku mutwe; witegereze ubwinshi bw’urubyiruko rwandagaye rutagira icyo rukora; usozereze mu ma gereza uratangazwa n ‘ umubare w’amaboko yakagombye kubaka igihugu ahashyinguye. Uteranye imibare, ukomereze ku ijanisha, wirebere ukuntu abaturage bagera kuri 85% batazi icyo ijambo ITERAMBERE risobanura kuko bo babayeho mu bukene n’ubutindi!
Uko twe tubibona, Ishyaka rya FPR riri ku butegetsi ryahisemo kwemeza isi ko u Rwanda ari abaherwe b’i Kigali gusa! !! Igishya gikomeye Abataripfana tuzanye , tugerageje kubivuga muri make : ni uko dushaka kubaka iterambere ritibagirwa n’umuturage wo hasi mu Kagari!Umushinga wacu ukubiye mu nyandiko twise “MES 30 PROPOSITIONS” njye nk’umukandida w’ishyaka ISHEMA nzageza kuri rubanda igihe cyo kwiyamamaza nikigera. Mbere na mbere turashaka kuzashingira byose mu kuvugurura ISHURI, uburezi bugahabwa IREME. Bityo ruriya rubyiruko (Nouvelle Génération )rwandagaye kandi ruremerewe n’ubushomeri rukigishwa imyuga igezweho ndetse rugahabwa ubushobozi buhanitse bwabakingurira n’imiryango ku isoko mpuzamahanga ry’umurimo. Abana bacu bakaba bakoroherezwa kujya gukora akazi mu bihugu bindi by ‘Afurika ndetse n ‘ Ibulayi, Amerika na Aziya bityo bagatunga imiryango yabo yasigaye mu gihugu ndetse bakagira uruhare mu mushinga iteza imbere Urwababaye. Aho gushyira ingufu mu guteza intambara z’urudaca mu bihugu duturanye tuzagirana imishyikirano n’ ibihugu byose byo mu Karere k’Ibiyaga Bigari kugira ngo Abana bacu baharonke imirimo ibafitiye akamaro. Tuzafungura imiryango ya za Gereza, kugira ngo bose bahabwe andi mahirwe yo kugira uruhare mu kubaka U Rwanda rwa twese. Abacuruzi bazahabwa ubwisanzure, « Monopoles zififitse » zikurweho. Tuzubaka demokarasi y’umwimerere yitwa « Demokarasi y’Impanga » izatanga umuti ukenewe w’ikibazo cy’ubusumbane n’umwiryane hagati y’amoko cyane cyane hagati y’Abatutsi n’Abahutu. Tuzaca Iterabwoba, Abanyarwanda bose bishyire kandi bizane mu Rwababyaye, batozwe umuco wo kuganira no kuvuga ikibari ku mutima badakebaguzwa.
SAIDATI :
Mu Itangazo mwashyize ahagaragara ku wa 28 Mutarama 2016 mugira muti “ntidushaka kuza mu Rwanda nk’abagabye igitero” ! Ko muri abanyarwanda kuki mwumva ko ikipe y’abantu batarenze 10 yaza ari igitero kandi mutashye iwanyu ari uburenganzira bwanyu?
PADIRI THOMAS :
Ni koko iyo umuntu umwe atashye mu gihugu cye ntabwo akenera kubitangaza mu binyamakuru . Gusa nk’uko ubivuga, twe tuzaza turi IKIPE itaje kwitemberera mu Rwanda. Tuzaza turi Abanyapolitiki baje bafite intego yo kwimenyekanisha ku Banyarwanda, tuganira nabo, twumva ibyifuzo byabo, tubabwira kandi natwe umushinga mwiza tubafitiye. Gusa rero tuzi ko iyo gahunda yacu n’iyo yaba nziza ite atari yo yonyine iri mu gihugu. By’umwihariko hari abari ku butegetsi batubona nk’abakeba, kandi ibyo ubwabyo si icyaha niyo kamere ya politiki. Abo nibo tugomba kugerageza kuganira , abo nibo tugomba kubanza kwimenyekanishaho bwa mbere. Nibo dushaka kwitwararikaho kuko twabonye nyine uko bakiriye abatubanjirije! Aho Victoire Ingabire ari turahazi. Uko byagendekeye Faustin Twagiramungu ntitubiyobewe. Mu rugero byaduturukaho turashaka kwirinda guta igihe mu mahane atari ngombwa. Ngiyo impamvu dushaka kubanza kuganira nabo.
SAIDATI :
Ikibazo cyanjye cya nyuma, mwagaragaje ko muri gukora imishyikirano na Leta y’u Rwanda kugirango mutahe ntawe mubangamiye. Niba atari ibanga ni iki mwasabaga? Niba se mwaravuganye, ni iki mutumvikanyeho cyababereye inzitizi kikababuza gutaha kuwa 28 Mutarama 2016?
PADIRI THOMAS :
Muri Kongere yacu twafashe icyemezo cyo kwandikira no koherereza Perezida wa Repubulika ibaruwa. Icyakora twayitanze dutinze kuko uwitwa Olivier NDUHUNGIREHE, Ambasaderi mushya w’u Rwanda i Buruseli mu BUBILIGI yadutengushye cyane. Yabanje kudushuka ko ashobora kuzayitugereza kuri Nyakubahwa Perezida wa Repubulika, nyuma amaze kudutesha icyumweru cyose biza kugaragara ko aryama ahindukira, bityo tumaze kubona ko atari umugabo ukwiye kwizerwa duhitamo gutuma Yakobo KABARE, Ambasaderi w ‘ u Rwanda i Paris mu Bufaransa, ubu tukaba twizera ko ubutumwa bwacu yabusohoje. Mu gihe rero tugitegereje igisubizo cya Perezida wa Repubulika, ntabwo dushobora kumenyesha itangazamakuru ibyo twamwandikiye. Si umuco mwiza.
SAIDATI :
-Nk’umunyapolitiki uteganya kuza mu Karere uratekereza iki ku bibera i Burundi ?
PADIRI THOMAS:
Ibibera i Burundi birababaje cyane. Iyo ubonye inzu y’umuturanyi ifashwe n’inkogi ibyiza wamutabara aho kumutererana cyangwa kumusonga kuko bitabaye ibyo bwacya hagafatwa iyawe. Niba koko Leta y’u Rwanda ifite uruhare mu kurema , gutoza, no gushyigikira imitwe ihungabanya umutekano mu Burundi nk’uko bivugwa mu ma raporo atandukanye biragayitse ndetse bikwiye guhagarara mu maguru mashya.
SAIDATI : Mu gusoza ni ubuhe butumwa mwaha abazasoma Mont Jali News? Ese murateganya kuza mu Rwanda ryari ko umwana ujya iwabo ntawumutangira mwese ko muri abanyarwanda?
PADIRI THOMAS:
Uzambwirire Abanyarwanda uti ABATARIPFANA ni abana beza cyane, bafite ibitekerezo byiza, bafite ubwenge n’ubushake bwo gutanga umuganda wabo mu kubaka igihugu cy’amahoro giha amahirwe angana abana bacyo bose. Gusa uzanabambwirire ubateguze hakiri kare ko Abataripfana bafite akageso : » Aho kuryamira ukuri bahitamo kuryamira ubugi bw’intorezo « ! Uzabatubwirire ko tuje tutari abantu bafunze imitwe, icyo tugamije si ukubaka Itsinda ry’abashotoranyi, ikituzinduye ni ugukora Opozisiyo yubaka kandi ishishikajwe no kurengera inyungu rusange z’Abanyarwanda bose nta vangura (Opposition ouverte et constructive ).
SAIDATI:
Ni iyihe plan d’ action nshya mufite nyuma y’uko iyo mwari mufite le 28 Mutarama 2016 ihindutse?
PADIRI THOMAS :
Perezida wa Repubulika aduhaye igisubizo cyiza kitwemerera kuganira twahita duterura utwangushye tugataha. Guhera taliki ya 28 Mutarama 2016 Délégation yacu iri STANDBY. Niko Kongere ya bigennye. Bitagenze bityo, nubona twatangiye gukora Meetings zo gusezera abo twabanye mu mahanga (i Buruseli, i Paris, i Londres, Oslo, Washington DC, Ottawa na Canberra ) uzamenye ko Kagoma yiyemeje gufata ikirere. Rendez-vous i Kanombe. Imana iguhe UMUGISHA.
SAIDATI : MURAKOZE.


text:
Birashoboka ko hari ibikorwa by’abagabo bibangamira abagore babo kimwe n’uko hanashobora kubamo ibibangamira abagabo bikorwa n’abagore babo.
Ibi ni bimwe mu bikorwa n’abagabo bibangamira abagore babo nk’uko tubikesha urubuga www.askmen.com:
1.Utumvikana n’umuryango yakuyemo umugeni cyangwa ngo anawubahe.
Utajya yigera abwira umugore we ngo bazajyane gusura iwabo ahubwo bagahora bigira aho yavutse kandi anabitegeka umugore we cyangwa ngo abe yaha umugore we uruhushya atanarumusabye rwo kujya gusara iwabo w’umugore we, ajye azirikana ko nta kabuza bitamushimisha.
2.Umugabo ukoresha uburoso bw’amenyo bw’umugore we.
3. Ujya mu bwiherero akabusiga abwanduje nk’aho nta maso afite yo kureba uburyo ubwo bwiherero buteye ngo anamenye uburyo bukoreshwa.
4.Umugabo wanga inshuti z’umugore we.Utishimira ko hari umushyitsi waza mu rugo aziranye n’umugore gusa cyangwa n’abana gusa.
5.Utumvikana n’abana be.Ubwira abana nabi,ubakubita nta makosa bakoze cyangwa baba banayakoze akabahana abakubita yihanukiriye bikabije.
6.Umugabo w’umunebwe.Utagira ishyaka ryo gushaka imirimo igihe atayifite cyangwa ngo anashakishe ikindi kintu cyakongera inyungu ku ruhande kirenze ku mirimo asanzwe akoram kandi yabibonera uburyo n’ubushobozi.
7.Udasukura ubwanwa bwe cyangwa ngo amenye ko bwakuze abwogoshe.umugabo utereka ubwanwa cyane abureba ashaka kwigana abasitari.
8.Uta inzara yaciye ahantu aho ariho hose,niba yaziciriye mu buriri akazuzuza ku buriri atitaye ko zajomba uza kuharyama.
9.Utwara imodoka nk’umusazi,n’umuvuduko ukabije,ushaka kwiyemera ko ayizi cyane yirengagije ko ashobora gukora impanuka.
10.Uhora akanja amenyo,uhorana umujinya udafite icyawuteye ari kamere gusa,uteye ubwoba kubera uburyo agaragara nk’umugome ahantu hose ari.
11.Wibanda kuri nyina umubyara cyane nk’umwana w’uruhinja,ugera mu rugo yasanga ibyo kurya bitarashya atuye hafi y’iwabo agahita ajya kwirebera ko nyina hari icyo yahishije cyangwa yabitse ngo amuhe yirire.
12.Ujya mu bwiherero akabukoresha umuryango urangaye.utajya agira ikibazo cyo kwerekana bimwe mu bice by’umubiri we kandi bigomba kugirwa ibanga bihishwa,byambikwa ku buryo bwikwije.
13.Wiyambura imyenda yanduye akayijugunya hasi,akayijagarika aho abonye hose hasi ku buryo agenda ayikandagiraho ntacyo yitayeho.
14.Utamenya gukorera isuku ubwoya afite ahantu hatandukanye ku mubiri we nko mu mahanda.
15.Uhora anenga ibikorwa by’umugore we,ntiyigere agira icyo ashima na rimwe cyakozwe n’umugore we yewe n’ibitekerezo by’umugore we ntiyigere abyizera,niyo yanashima ibikorwa by’umugore we akabyihererana ntamushime ngo abimubwire.
16.Ugona cyane cyangwa urota avuga cyane mu ijoro,anashikagurika.
17.Udakunda amatungo yo mu rugo nk’imbwa,inka,ipusi,...kandi ariwe wayazanye mu rugo.
18.Ugira isoni zo gufasha umugore we imirimo imwe n’imwe yo mu rugo nko gusukura ibyombo,gukora isuku yindi no kwita ku bana.
19.Gutwarwa na sport kurenza ibindi byose akaba ariyo ataho umwanya we wose yewe no gukorera urugo akageraho akabyibagirwa.
20.Udafasha umugore we gutegura ibyo kurya ,agasanga umugore we ari gushyashyana, yanasimbuye umukozi kugira ngo ategurire umugabo we ibyo kurya biryoshye ,umugabo we akamucaho nk’udahaye agaciro icyo gikorwa,atanamuvugishije akigira guhugira mu bye bitanagombaga guhugirwaho uwo mwanya.
Video Abakobwa Beza
Ibintu 20 Abagabo Bakora bikabangamira cyane abagore babo
Birashoboka ko hari ibikorwa by’abagabo bibangamira abagore babo kimwe n’uko hanashobora kubamo ibibangamira abagabo bikorwa n’abagore babo.
Labels: urukundo


text:
Mu byo umubiri w'umuntu wibitsemo harimo agahumuro bita « phéromones ». Aka gahumuro gasohoka mu mubiri w’umuntu yaba umugabo cyangwa umugore, bityo kagatanga ubutumwa n’akandi gahumuro kagenzi kako na ko gaturutse ku rundi ruhande. Ako gahumuro gasohokera mu twenge duto tuba ku mubiri, ariko ubundi gakomoka mu myanya ndangabitsina yaba ku bagabo cyangwa ku bagore kagakorwa n’amatembabuzi bita sudoripares (glandes sudoripares).Ku bagabo rero, bagira ako gahumuro gakurura igitsina gore kitwa « androsténol », ariko bakagira akandi gahumuro gashobora gutuma abagore batabegera kitwa « androstérone ». Aka gahumuro tuvuze bwa nyuma ngo kaba gafite aho gahuriye n’isuku nke ikaba ari na yo mpamvu abagore bikundira abagabo cyangwa abasore biyitaho ku bijyanye n’isuku.
Ku bagore rero hari pheromenes, ka gahumuro, kitwa « copulines ». Aka kava mu myanya myibarukiro y’umugore. Iyo kageze ku bagabo, karabakurura cyane, maze umugabo yakwitegereza umugore, akabona ari ikiremwa kidasanzwe kandi yumva ashaka cyane. Hagatangira imirimo yo kumva yamwegera. Maze hagatangira kubaho gukwegana. Aka gahumuro ku bagore ngo kaba k gira imbaraga zidasanzwe iyo umugore ari mu gihe cya Ovulation, mu gihe cy’uburumbuke. Ni ukuvuga iyo abagabo bahuye n’ako gahumuro ka « copulines », « testostérones » (Horumone zituma umugabo yumva ashaka umugore) zihita ziyongera bikabije kandi mu gihe gito.
Turebe gato mu buzima busanzwe :
Ubundi iyo umuntu yakabije ku isuku, nyinshi cyangwa nke, byanze bikunze hari icyo bihindura ku bamureba cyangwa bari kumwe na we. Urugero ni nk’umuntu wimakiye cyane (Maquillage), umuntu witeye imibavu ihumura cyane, umuntu ufite umwanda udaheruka koga akagira impumuro mbi, umusinzi winyariye…aba bose bafite uburyo bakirwa n’abo bari kumwe cyangwa n’ababareba. Hari igitangaje rero. Inganda zimwe na zimwe zikora imibavu, ngo zaba zisigaye zishyiramo aka gahumuro ka za “pheromones”, gusa ngo ntabwo umubiri w’umuntu wakira neza izi “pheromones” z’inkorano nkuko wakira iz’umwimerere.
Si aka gahumuro konyine gashobora gukurura cyangwa kwirukana umugabo cyangwa umugore:
Abagabo cyangwa abagore bamwe na bamwe, bashobora kumva bashatse umugabo cyangwa umugore kubera impamvu zitandukanye. Nk’ubu hari abakunda impumuro y’amasohoro, hari n’abayanga urunuka. Hari abagabo bakunda impumuro y’igitsina gore, hari n’abumva bakina na cyo ariko ntubakoze ibyo guhumurirwa na cyo cyangwa kugikoraho.
Hari n’abandi rero usanga bakururwa n’impumuro y’umubiri w’umugore cyangwa y’umugabo cyangwa ugasanga ahubwo impumuro y’umugabo runaka cyangwa y’umugore runaka iramubangamira bikomeye. Impamvu ni nyinshi.
Burya muzitondere impumuro muzaba mufite mu gukora imibonano mpuzabitsina bwa mbere
Umugabo cyangwa umugore, ashobora kuba yarakoze imibonano mpuzabitsina bwa mbere n’umugore cyangwa n’umugabo ufite isuku nkeya. Ibi rero bisigara mu bwonko bwe, maze ka gahumuro gakurura umugabo kakaburizwamo, cyangwa ku bagabo agahumuro kirukana abagore kakazamuka cyane. Umuntu mugiranye imibonano mpuzabistina bwa mbere rero, agusigira ikintu kiza cyangwa kibi mu buzima bw’imibonano bwose busigaye.
Umugabo cyangwa umugore ashobora kubikura mu bwana
« Ntukoreho, have, jya gukaraba intoki !», uwo ari nk’umubyeyi abwira umwana. Ubwo kandi akaba abimubiwra kuko akoze ku gapipi ke cyangwa ku kanyoni (igitsina gore cyangwa igitsina gabo ku bana). Ibi na byo ngo bishobora gutuma umwana akura yumva ko gukora ku gitsina ari Sakirirego. Ibi bikazamuviramo kuba namara gukura, aba ashobora gukora imibonano mpuzabitsina ariko ntumubwire ibyo gukoraho cyangwa impumuro y’igitsina.
Hakaba rero n’abakura mu mitwe yabo hidevelopa ibindi (Développer). Ugasanga ntibashaka gukora imibonano mpuzabitsina hahuzwa ibitsina nyirizina, ahubwo bagashaka gukora imibonano hahuzwa ibitsina n’indi myanya nko mu Kibuno, mu kanwa n’ahandi.
Video Abakobwa Beza
Sobanukirwa iby'agahumuro gatuma habaho ugukururana kw'ibitsina
Mu byo umubiri w'umuntu wibitsemo harimo agahumuro bita « phéromones ». Aka gahumuro gasohoka mu mubiri w’umuntu yaba umugabo cyangwa umugore, bityo kagatanga ubutumwa n’akandi gahumuro kagenzi kako na ko gaturutse ku rundi ruhande. Ako gahumuro gasohokera mu twenge duto tuba ku mubiri, ariko ubundi gakomoka mu myanya ndangabitsina yaba ku bagabo cyangwa ku bagore kagakorwa n’amatembabuzi bita sudoripares (glandes sudoripares).Ku bagabo rero, bagira ako gahumuro gakurura igitsina gore kitwa « androsténol », ariko bakagira akandi gahumuro gashobora gutuma abagore batabegera kitwa « androstérone ». Aka gahumuro tuvuze bwa nyuma ngo kaba gafite aho gahuriye n’isuku nke ikaba ari na yo mpamvu abagore bikundira abagabo cyangwa abasore biyitaho ku bijyanye n’isuku.
Labels: urukundo


text:
Pacifique na Teta bamaze hafi ukwezi n’igice babana nk’umugore n’umugabo ku munsi w’ubukwe bwabo barwanye intambara itoshye cyane kuko umukobwa yafashwe n’abadayimoni agasara ku munsi w’ubukwe.
Aba bombi bakoze ubukwe umukobwa yasaze kuko atigeze anamenya iby’ubukwe uko byagenze.
Mubuhamya bwa Pacifique avugako Imana yabakoreye ibitangaza kuko nubwo umukobwa yafashwe n’abadayimoni ku munsi w’ubukwe, bigatuma ata ubwenge ariko Imana yari garagaje ubukwe buraba.
Uyu mukobwa nawe yemezako ibyabaye byose ntanakimwe yibuka, inkuru y’ubukwe bwe ngo nawe ayibwirwa n’abandi, nyuma y’ubukwe ngo amaze kugarura ubwenge nibwo umugabo we yamusobanuriye uko byagenze.
Ni mu kiganiro Kirerekire Gikubiyemo Ubuhamya bwa Teta na Pacifiqe :: KANDA HANO


text:
-
- Umuyobozi w'Umujyi wa Kigali, Pudence Rubingisa yizeza abaturage batujwe i Karama ko inzu ari izabo
Hari imidugudu y'icyitegererezo yagiye ituzwamo abaturage batishoboye hamwe n'abimuwe ahantu habateza ibyago, bakaba baranahawe imishinga y'inkoko n'iy'ubuhinzi bw'imboga, ariko imwe muri yo yaradindiye indi irahagarara burundu.
Ubifashijwemo n'Umuryango wazobereye mu byo guhugura witwa FESY, Umujyi wa Kigali washakiye abo baturage amahugurwa atuma bahindura imyumvire mu bijyanye n'imicungire y'imishinga.
Kugeza ubu abatuye mu midugudu ya Gikomero, Rusheshe (Masaka), Karama Kigali), Rugendabari (Mageragere), Kanyetabi (Rusheshe), Gasagara (Rusororo), Mukuyu (Ndera) na Rwesero (Kigali), bagera kuri 848 ubu bamenye uko bakwitwara mu gihe baba babonye igishoro cyabateza imbere.
Umuyobozi w'Umujyi wa Kigali, Pudence Rubingisa avuga ko abafite amahirwe ari abazagaragaza impinduka mu mibereho y'ingo zabo, nko gukora ubwizigame, kwishyura ubwisungane mu kwivuza, kurwanya igwingira no gushyira abana bose mu ishuri.
Yagize ati “Bahitemo imishinga ibyara inyungu, hari abifuza imishinga y'ubudozi, hari abifuza ubworozi bw'inkoko n'indi, noneho barangiza tugafatanya kubashakira igishoro. Hari n'ubufasha bajya babona muri VUP, turafatanya n'ababahuguye tubaherekeze, dukomezanye bamaze gushinga ayo makoperative”.
-
- Abaturage batujwe mu midugudu y'icyitegererezo bahawe ibyemezo by'uko bize imicungire y'imishinga
Umuyobozi Nshingwabikorwa w'Umushinga FESY, Rwabwera James Kellon, avuga ko mu guhugura abantu, bibanze ku kubaka umuturage utazahora ahanze amaso Leta ngo imufashe.
Umwe mu bahuguwe b'i Karama witwa Mbyariyehe Abeli (akaba ari na we ubakuriye), avuga ko bifitemo ubushobozi buke buke bazajya babyaza umusaruro, ariko agasaba ibyangombwa by'inzu batujwemo mu rwego rwo kugira icyizere gisesuye ko ari izabo.
Mbyariyehe yagize ati “Mudufashije nk'ubuyobozi buri muturage akabona icyangombwa cy'inzu birushaho kuduha icyizere, aho tugenda duhura n'ibibazo bitandukanye harimo n'abatubwira ko aha dutuye bazahatwimura”.
Rubingisa yamaze impungenge abo baturage b'i Karama n'abandi batujwe mu midugudu y'icyitegererezo, abizeza ko inzu batujwemo ari izabo ndetse ko azabafasha kubona ibyangombwa byazo.
Mu mishinga yihutirwa i Karama bagomba guhita batangira guteza imbere nyuma y'amahugurwa, harimo uw'ubworozi bw'inkoko ngo zagabanutse cyane kuva ku 7,500 batangiranye, kugera kuri 3,800 bafite ubu, ndetse n'ubuhinzi bw'imboga zitwikiriwe bwo bukaba bwarahagaze.
Umujyana w'iyo Koperative y'abatujwe mu mudugudu w'i Karama, Ntagwabira Jean, avuga ko iyo mishinga ubwayo nibongera kuyibyutsa, ishobora kwaguka ikaba minini ku buryo bajya bagemura imboga n'amagi mu bice byinshi by'Umujyi wa Kigali.
source : https://ift.tt/3AIrkZa


text:
Itsinda ry’abaririmbyi ryitwa “Healing Worship Team”rizwi cyane mu ndirimbo zo kuramya no guhimbaza Imana ryatangaje ko intego yaryo ikomeye y’uyu mwaka yari uko ivugabutumwa ryagera ku bantu benshi.
Ibi babitangaje kuri iyi taliki ya 28 Gicurasi 2019,akaba ari no mu gihe tubura iminsi ibarirwa ku ntoki ngo twinjire mu kwezi ka Kamena aho tuzaba tugeze muri kimwe cya kabiri cy’umwaka,iki akaba ari nacyo gihe cyo gusuzuma intego niba ziri kugenda zigerwaho cyangwa hari ibizibangamira.
Aganira n’ikinyamakuru cy’Isezerano.com Bwana Rumenge Ethienne umuyobozi wa Healing worship Team yasobanuye ku byerekeranye n’intego bari bafite ndetse anavuga n’aho ibyo bifuzaga kugeraho babigejeje kuri uyu munsi.
Yagize ati:”intego yacu ikomeye ni ivugabutumwa ,twifuza ko rigera kuri benshi aho badutumiye tukajyayo cyangwa natwe tugategura ibitaramo tugatumira abantu tugataramana mu rwego rwo kubagezaho ubutumwa bwiza”.
“Uyu munsi rero ntago turagera ku ntego nkuko tubyifuza kuko hari ahantu henshi abantu bakiri mu bigirwamana bataramenya Imana,ariko tumaze kugera nko kuri 70% kuko n’aho tutagenda indirimbo zacu barazikoresha ,benshi bazicuranga ku maradiyo,hari n’ababa bazifite mu materefone”.
Healing worship team ni itsinda ry’abaririmbyi babarizwa mu itorero Power of Prayer Church rikorera Kicukiro mu mujyi wa Kigali, rikaba rikunzwe cyane mu Rwanda. Iri tsinda ntirijya rikora ibitaramo byo kwishyuza abantu kuko akenshi bakora ibitaramo by’ubuntu.